Lima Ahli Parlimen dan sembilan ADUN UMNO Sabah keluar parti berkuat kuasa hari ini

Lima Ahli Parlimen dan sembilan ADUN UMNO Sabah diketuai Pengerusi Badan Perhubungan UMNO negeri, Datuk Hajiji Noor keluar parti berkuat kuasa hari ini.

Semua Ketua Bahagian UMNO Sabah kecuali Tenom, Sepanggar dan Kalabakan juga meninggalkan parti diikuti semua Ketua Wanita UMNO Bahagian dan Puteri serta sembilan Ketua Pemuda UMNO Bahagian.


Covid-19: 1,041 Kes Baharu, 3 Kematian Hari Ini

KUALA LUMPUR: Kes positif Covid-19 hari ini kembali meningkatkan kepada empat angka dengan 1,041 kes direkodkan Kementerian Kesihatan Malaysia (KKM) setakat jam 12 tengah hari.

Ketua Pengarah Kesihatan, Tan Sri Dr Hisham Abdullah berkata, angka itu menjadikan jumlah keseluruhan kes Covid-19 di Malaysia 53,679 kes.

Menurutnya, jumlah kes aktif dengan kebolehjangkitan Covid-19 pula ialah 12,854 kes dengan 108 kes positif sedang dirawat di unit rawatan rapi (ICU) manakala 45 kes memerlukan bantuan pernafasan.

“Hari ini jumlah kes Covid-19 yang sembuh ialah 1,405 kes menjadikan jumlah kumulatif kes sembuh sepenuhnya adalah 40,493 kes.

“Sebanyak 1,039 kes adalah penularan dalam negara manakala dua kes mendapat jangkitan dari luar negara,” katanya dalam kenyataan media, hari ini.

Beliau berkata, hari ini sebanyak tiga kematian direkodkan membabitkan dua lelaki dan seorang wanita berusia 55 hingga 78 tahun yang semuanya kes di Sabah.

Dr Noor Hisham berkata, KKM juga mengesan tiga lagi kluster baharu hari ini dengan jumlah keseluruhan kluster aktif adalah 168 kluster dengan 36 kluster merekodkan penambahan kes.

Katanya, Kluster Penjara Jalan Harapan membabitkan Penjara Sungai Buloh hasil saringan kemasukan tahanan yang membabitkan 17 kes positif selepas saringan dijalankan terhadap 113 individu.

“Kluster seterusnya adalah Kluster Kota Kecil di Kota Tinggi, Johor dengan sembilan individu disahkan positif dan dimasukkan ke Hospital Enche’ Besar Hajjah Khalsom, Kluang untuk rawatan lanjut.

“Selain itu, Labuan merekodkan Kluster Sky Coklat yang merekodkan tujuh kes positif dan sudah dimasukkan ke Hospital Labuan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB Di Labuan Dilanjutkan

KUALA LUMPUR: Kerajaan melanjutkan lagi Perintah Kawalan Pergerakan Bersyarat (PKPB) di Wilayah Persekutuan Labuan susulan masih berlaku peningkatan kes positif Covid-19.

Menteri Kanan (Keselamatan) Datuk Seri Ismail Sabri Yaakob berkata, setakat hari ini sebanyak 35 kes positif baharu dilaporkan di kawasan berkenaan menjadikan jumlah keseluruhan kes positif Covid-19 sebanyak 1,135 kes.

“Atas nasihat dan penilaian risiko oleh Kementerian Kesihatan Malaysia (KKM), sidang khas hari ini bersetuju melanjutkan PKPB di Wilayah Persekutuan Labuan bermula 14 November sehingga 6 Disember.

“PKPB ini perlu dilaksanakan bagi mengekang penularan dan memberi ruang kepada petugas kesihatan melaksanakan pengesanan kes aktif di kawasan bersasar yang dikenal pasti berisiko tinggi,” katanya dalam sidang media hari ini.

Kerajaan melaksanakan PKPB di Labuan sejak 17 Oktober lalu sebelum dilanjutkan bermula 31 Oktober sehingga 13 November. – BH Online


Covid-19: Sabah Kekal Catat Kes Tertinggi Iaitu 304 Kes

PUTRAJAYA: Jumlah kes baharu COVID-19 di negara ini kekal tiga angka iaitu sebanyak 589 kes dan Sabah terus kekal mencatatkan kes tinggi iaitu 304 kes atau 51.6 peratus daripada jumlah kes yang dilaporkan hari ini.

Ketua Pengarah Kesihatan, Tan Sri Dr Noor Hisham Abdullah, berkata pertambahan kes baharu itu menjadikan jumlah kumulatif kes di negara ini sebanyak 18,129 kes.

“Ingin dimaklumkan daripada 589 kes baharu yang dilaporkan, terdapat tiga kes import yang mendapat jangkitan dari luar negara yang semuanya membabitkan warga asing.

“Sehingga kini, seramai 103 kes dirawat di Unit Rawatan Rapi (ICU) dan 31 kes daripadanya memerlukan bantuan pernafasan,” katanya dalam sidang media harian COVID-19, di sini hari ini.

Selain itu, Dr Noor Hisham berkata, sebanyak 409 kes sembuh COVID-19 hari ini sekali gus menjadikan jumlah tertinggi pernah dicatatkan sejak penularan wabak berkenaan di negara ini.

Jumlah kes sembuh tertinggi pernah dilaporkan di negara ini ialah 350 kes yang dicatatkan pada Selasa lalu.

Beliau berkata, pertambahan kes sembuh itu menjadikan jumlah kumulatif sebanyak 12,014 kes bersamaan 66.3 peratus daripada jumlah keseluruhan kes.

“Daripada jumlah kes pulih itu, antara negeri yang mencatatkan kes sembuh ialah Sabah iaitu 111 kes, diikuti Selangor iaitu 50 kes, Terengganu lima kes, Johor mencatatkan lapan kes dan Pahang satu kes,” katanya.- BH Online


Swafoto bawa maut

WANITA maut selepas terjatuh dari tingkat ke-27 blok apartmen kediamannya di Panama City apabila hilang imbangan ketika mengambil swafoto di balkoni.

Sandra Manuela Da Costa Macedo, 27, duduk atas selusur di balkoninya dan mengambil swafoto sebelum bersandar ke belakang menyebabkannya terjatuh dalam kejadian jam 10 pagi pada Sabtu lalu, lapor The Mirror.

Orang yang merakam tragedi itu didengar menjerit: “Dia gila, tengoklah dia sudah jatuh.”

Paramedik yang bergegas ke situ bagaimanapun tidak dapat menyelamatkannya dan mengesahkan mangsa meninggal dunia di tempat kejadian.

Menurut laporan, kes itu masih disiasat namun polis berkata, dia mungkin hilang imbangan kerana tiupan angin yang kuat.

Daily Mail melaporkan, mangsa warga Portugis yang baru tiba untuk percutian di Panama. Buruh yang bekerja di bangunan bersebelahan dilaporkan menjerit supaya dia turun dari selusur berkenaan, namun mangsa mungkin tidak mendengarnya kerana angin terlalu kuat.

Susulan itu, perkhidmatan bomba Panama mengeluarkan amaran di akaun Twitter rasminya yang berbunyi: “Jangan gadai nyawa demi swafoto. Lebih baik hilang seminit dalam kehidupan anda berbanding hilang kehidupan anda dalam seminit.”


Suami Bakar Isteri Sebab Masak Makanan Tak Sedap

Seorang wanita di India dibakar suaminya hanya kerana lelaki itu berang masakan mangsa tidak menyediakan makanan yang sedap untuknya.

Difahamkan, mangsa masak makanan tersebut tetapi sukar untuk dimakan. Lelaki itu mendiamkan diri dan merancang untuk mengajar mangsa dengan caranya sendiri.

Selepas selesai makan makan, si suami menunggu semua ahli keluarganya tidur, termasuk isterinya yang berusia 26 tahun itu.

Apabila semua sudah tidur, dia meneruskan rancangannya untuk membakar mangsa.

Mujur salah seorang ahli keluarga yang tinggal berdekatan datang membantu mangsa untuk melarikan diri.

Suspek ditahan polis untuk siasatan lanjut.

Sumber: China Press, World of Buzz


(VIDEO) Remaja Kampung Pisang VS Kampung Panji

LAHAD DATU: Tujuh pelajar perempuan daripada dua kumpulan ditahan selepas terbabit dalam pergaduhan di kawasan Padang Bandaran Lahad Datu semalam.

Dalam kejadian 5.30 petang itu, remaja berusia antara 14 hingga 17 tahun ditahan selepas satu laporan polis dibuat oleh seorang mangsa yang juga pelajar berusia 16 tahun.

Ketua Polis Daerah Lahad Datu, Asisten Komisioner Nasri Mansor berkata, hasil siasatan mendapati mangsa bersama rakan-rakannya dari Kampung Panji berjumpa dengan sekumpulan remaja perempuan dari Kampung Pisang.

“Perjumpaan itu bertujuan membincangkan perselisihan faham antara mereka berkaitan isu tempat tinggal mereka.

“Bagaimanapun, kumpulan remaja Kampung Pisang mula mengeluarkan kata-kata kesat kepada mangsa.

“Hinaan itu menyebabkan kumpulan remaja dari Kampung Panji tidak berpuas hati dan mengajak remaja dari Kampung Pisang untuk berjumpa di tempat kejadian,” katanya dalam kenyataan hari ini.

Nasri berkata, ketika perbincangan berlaku pertengkaran mulut sehingga bermulanya pergaduhan antara dua kumpulan terbabit.

“Kejadian pergaduhan ini dirakam dan ditularkan di Facebook bagaimanapun tiada kecederaan serius dilaporkan,” katanya.

Berikutan laporan itu, Nasri berkata, tangkapan dibuat terhadap remaja yang terbabit dalam pergaduhan di sekitar Kampung Panji dan Kampung Pisang bagi membantu siasatan.

“Semua remaja itu adalah warga tempatan dan masih bersekolah.

“Kes disiasat mengikut Seksyen 147 Kanun Keseksaan kerana merusuh,” katanya.

Terdahulu, satu video berdurasi 25 saat tular di Facebook memaparkan pergaduhan antara dua kumpulan remaja perempuan dipercayai berlaku di kawasan Padang Bandaran Lahad Datu.- Harian Metro


Pondan bogel `catwalk’ tengah kota

GELAGAT seorang mak nyah berjalan di pembahagi jalan dalam keadaan berbogel menimbulkan ‘gempar’ dalam kalangan pengguna jalan raya berhampiran sebuah pusat beli-belah di Jalan Imbi, di sini, hari ini.

Dalam kejadian jam 11.15 pagi tadi, mak nyah warga Filipina berkenaan dikatakan berlari dan berjalan di lokasi terbabit tanpa seurat benang.

Timbalan Ketua Polis Daerah Dang Wangi Superintendan Rudy Abdullah berkata, pihaknya dimaklumkan mengenai kejadian itu oleh orang awam.

“Kejadian difahamkan berlaku jam 11.15 pagi tadi. Berdasarkan maklumat yang diterima, mak nyah berkenaan dikatakan kurang siuman.

“Dia dihantar ke Hospital Kuala Lumpur (HKL) untuk rawatan lanjut,” katanya yang memaklumkan tiada laporan polis diterima berhubung kejadian itu.

Kejadian itu tular selepas dua video berdurasi 16 dan 44 saat dimuat naik di media sosial sejak petang tadi.

Dalam video yang dirakam oleh orang awam itu, mak nyah berkenaan dilihat berjalan dan berlari di pembahagi jalan di lokasi terbabit.

Malah, dia turut dilihat menari sambil memegang kemaluan dan cuba melintas jalan di lokasi berkenaan. Dia kemudian bertindak berdiri di atas sebuah kereta yang berhenti berhampiran lampu isyarat.

Gelagat mak nyah berkenaan menyebabkan ada di antara pengguna jalan raya membunyikan hon kenderaan mereka. – Harian Metro


Jangan Perlekeh BN, Khairy Beritahu Warisan

KIMANIS: Kemenangan Barisan Nasional dalam pilihan raya kecil (PRK) Kimanis akan membuka jalan bagi kebangkitan semula parti pemerintah yang pernah mentadbir Sabah, kata Umno Khairy Jamaluddin.

Ahli Parlimen Rembau yang juga bekas menteri Belia dan Sukan itu berkata PRK pada 18 Jan ini akan menjadi batu loncatan bagi BN menawan semula negeri itu sebagai sebahagian daripada hasratnya untuk menawan semula Putrajaya pada PRU15.

“Ini akan menjadi ujian pertama bagi BN di Sabah. Di Semenanjung, kita telah berdepan beberapa PRK, yang pada mulanya kita kalah seperti di Seri Setia, Balakong dan Port Dickson.

“Tetapi, kemudian, kita menang berturut-turut di Cameron Highlands, Semenyih, Rantau dan PRK terakhir di Tanjung Piai.

“Jangan fikir hanya kerana Sabah berada di bawah Warisan, BN tidak boleh menang di Kimanis,” katanya yang menerima tepukan daripada kira-kira 100 pengunjung pada ceramah di Batu 6, malam tadi.

Khairy menggesa pengundi memilih calon BN, Mohamad Alamin supaya ada suara pembangkang lain dari Sabah yang berjuang untuk negeri itu di Parlimen.

“Sekarang hanya tinggal ahli Parlimen BN dari Sabah, Bung Moktar Radin, bercakap di Parlimen. Saya bersimpati dengannya kerana dia sering hadir ke mahkamah,” katanya merujuk dakwaan rasuah yang dihadapi Bung Moktar dan isterinya, Zizie Izette Abd Samad.

“Jika Bung tidak berada di Parlimen kerana hadir ke mahkamah, siapa yang tinggal untuk bercakap bagi Sabah? Jawapannya adalah Kimanis.”

Khairy juga memberi amaran kepada pengundi untuk tidak mempercayai dakwaan Warisan bahawa BN adalah parti berasaskan Tanah Melayu.

“Mereka katakan ini supaya rakyat menolak BN dan sokong Warisan yang mereka anggap sebagai parti Sabah,” katanya.

“Jika orang kata BN Sabah bersatu dengan BN nasional, itu ok kerana kita berada dalam kedudukan untuk menguasai seluruh negara.

“Warisan kata mereka parti Sabah untuk rakyat Sabah. Jika itu benar, maka tidak perlu mereka berada dalam Kabinet Persekutuan.

“Para menteri mereka harus menarik diri tetapi mereka masih ada. Mengapa? Kerana mereka tahu mereka perlu bekerjasama dengan kerajaan pusat.”

Beliau mendakwa ketiga-tiga menteri persekutuan dari Warisan – Mohamadin Ketapi, Darell Leiking dan Liew Vui Keong – lemah dan gagal menjalankan tugas mereka dengan baik.

Khairy juga berkata ketika beliau bertanding untuk jawatan presiden Umno sebelum ini, beliau mencadangkan Umno Sabah diberikan autonomi kerana status negeri itu sebagai salah satu wilayah yang membentuk Malaysia.


Sabah Optimis Beralih Ke Fasa Tiga PPN Bulan Depan

TUARAN, 21 Ogos : Kerajaan Sabah optimis negeri itu akan beralih ke Fasa Tiga Pelan Pemulihan Negara (PPN) pada awal atau pertengahan September ini, kata Ketua Menteri Datuk Hajiji Noor.

Beliau berkata perkembangan positif itu susulan kira-kira 1.4 juta rakyat Sabah telah menerima suntikan dos pertama menerusi program vaksinasi COVID-19 yang dilaksanakan di seluruh negeri, setakat ini.

“Insya-Allah dalam beberapa hari lagi kita akan mencapai 40 peratus nilai ambang untuk beralih ke Fasa Tiga PPN. Jika semua berjalan dengan baik, Sabah boleh mencapai 60 peratus rakyat divaksin pada awal atau sebelum 15 Sept.

“Saya difahamkan, lebih kurang 60,000 rakyat mendapat suntikan vaksin dalam sehari ketika ini dan ini cukup memberangsangkan kerana jika ia berterusan kita boleh mencapai imuniti kelompok sekurang-kurangnya pada Oktober atau November,” katanya kepada pemberita selepas mengadakan lawatan ke pusat pemberian vaksin (PPV) di Dewan Sri Sulaman di sini, hari ini.

Terdahulu, Hajiji membuat tinjauan operasi PPV di Hospital Tuaran sebelum mendengar taklimat disampaikan oleh Pengarah hospital Dr G Mohan yang turut dihadiri Pengarah Kesihatan Sabah Dr Rose Nani Mudin.

Sabah akan menerima bekalan tambahan sebanyak 560,720 dos vaksin jenis Pfizer, Sinovac dan Cansino minggu depan dalam usaha meningkatkan peratusan penerima vaksin di negeri itu ke arah mencapai sasaran imuniti kelompok ditetapkan.

Beliau berkata bekalan vaksin negara adalah mencukupi bagaimanapun, kerajaan Sabah turut menggalakkan mana-mana syarikat berkaitan kerajaan (GLC) negeri membeli vaksin sendiri untuk diberikan kepada kakitangan mereka.

Setakat ini, pihak Khazanah Sabah dan Kumpulan Sawit Kinabalu telah memulakan urusan pembelian vaksin sendiri, katanya.

Dalam perkembangan lain, Hajiji berkata kerajaan Sabah memohon kepada kerajaan Persekutuan untuk menaik taraf Hospital Tuaran sebagai hospital pakar kerana ia amat penting dalam memenuhi permintaan tinggi dalam kalangan penduduk.

Selain itu, Sabah juga berharap kerajaan Persekutuan dapat membina sebuah klinik kesihatan kerajaan di Tuaran masing-masing di Sulaman dan Pantai Dalit bagi memberi perkhidmatan kesihatan terbaik untuk rakyat di kawasan berkenaan, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lapan Ditahan Buat Aksi ‘Superman’, Wheelie

KOTA KINABALU: Tindakan lapan lelaki menunggang motosikal secara melulu dan berbahaya dengan melakukan aksi ‘Superman’ dan wheelie mengundang padah apabila ditahan dalam Operasi Samseng Jalanan, hari ini.

Semua suspek berusia 17 hingga 28 tahun ditahan pasukan dari Jabatan Siasatan Dan Penguatkuasaan Trafik (JSPT) Ibu Pejabat Polis Kontinjen (IPK) Sabah dan Ibu Pejabat Polis Daerah (IPD) Penampang, jam 1.30 pagi, di dua lokasi berasingan.

Ketua JSPT Sabah, Superintendan Mohd Zamzuri Mohd Isa berkata, operasi bermula di kawasan jejambat Tanjung Aru sehingga ke lampu isyarat Kepayan tanpa putus daripada pandangan melihat sekumpulan enam lelaki menunggang motosikal melakulan pelbagai aksi yang melulu dan berbahaya.

Katanya, mereka melakukan pelbagai aksi iaitu ala ‘Superman’, wheelie dan melakukan aksi menduga kelajuan yang mana bersaing sesama sendiri dengan menundukkan badan serta melakukan ‘Zig Zag’.

“Sebaik kumpulan motosikal yang sudah dikenal pasti melakukan aksi bahaya mula berhenti di kawasan jejambat lampu isyarat Tanjung Aru, seterusnya pasukan polis menghampiri dan menahan semua suspek terbabit.

“Operasi kedua dijalankan di sekitar Putatan dan melihat tiga motosikal berlumba sesama sendiri dengan cara berbahaya sebanyak empat pusingan bermula dari lampu isyarat JKR Putatan hingga ke pusingan ‘U’ Kampung Ulu, Putatan.

“Pasukan polis kemudian mengekori motosikal berkenaan dan sebaik selesai berlumba di hadapan sebuah restoran, ketika berhenti polis menahan dua lelaki,” katanya ketika dihubungi, hari ini.

Mohd Zamzuri berkata, kelapan-lapan tangkapan disiasat mengikut Seksyen 42(1) Akta Pengangkutan Jalan 1987 kerana memandu secara melulu dan membahayakan.

“Sebanyak sembilan motosikal disita bagi siasatan lanjut.

“Selain itu, sebanyak 27 keping sama dikeluarkan dalam operasi berkenaan,” katanya.

Sementara itu, menurutnya, operasi ini bertujuan mencegah dan memastikan kegiatan samseng jalanan atau lumpa haram di lokasi-lokasi ‘hotspot’ yang sering berlaku aktiviti lumba haran dapat dikekang dan dicegah.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 7,654 Kes Positif Baharu Hari Ini

KUALA LUMPUR: Jumlah kes baharu harian Covid-19 di negara ini melebihi angka 7,000 apabila sejumlah 7,654 kes dilaporkan dalam tempoh 24 jam lalu.

Ketua Pengarah Kesihatan Tan Sri Dr Noor Hisham Abdullah berkata, perkembangan baharu itu menjadikan jumlah keseluruhan kes Covid-19 di Malaysia kini sebanyak 792, 693.

Menerusi perkongsian di laman Twitter hari ini, beliau berkata, Selangor kekal merekodkan kes harian tertinggi dengan 3,260 kes; diikuti Kuala Lumpur (1,550); Negeri Sembilan (698); Kedah (337); Johor (313); Sarawak (286); Melaka (230); Sabah (225); Pulau Pinang (185); Pahang (180); dan Kelantan (118).

Perak pula mencatat 94 kes; Labuan (82); Terengganu (61); Putrajaya (33) dan Perlis dua kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anwar isytihar aset RM10.74j

KUALA LUMPUR: Presiden PKR, Datuk Seri Anwar Ibrahim hari ini mengisytiharkan nilai keseluruhan aset miliknya adalah sebanyak RM10.74 juta.

Ahli Parlimen Port Dickson itu sudah menghantar perisytiharan harta berkenaan kepada Suruhanjaya Pencegahan Rasuah Malaysia (SPRM) sebagaimana yang diminta kerajaan untuk semua anggota Kabinet dan Ahli Parlimen Pakatan Harapan (PH).

Perisytiharan itu termasuk anggaran nilai semasa rumah milik beliau di Bukit Segambut sebanyak RM9.5 juta yang pada mulanya dibeli pada harga RM4.5 juta hasil daripada jualan rumah di Bukit Damansara pada 2005.

“Turut diisytiharkan adalah sebidang tanah di Permatang Habib, Mukim Penor, Kuantan, Pahang yang dibeli pada tahun 1974 dengan harga RM7,000. Nilai anggaran tanah itu kini ialah RM420,000.

“Harta selebihnya adalah daripada akaun-akaun pelaburan dan wang simpanan yang berjumlah RM828,658.83.

“Justeru dengan ini dimuktamadkan bahawa jumlah harta milik Anwar adalah bernilai RM10,748,658.83,” kata Setiausaha Sulit beliau, Shukri Saad, dalam satu kenyataan di sini, hari ini.

Kerajaan Pakatan Harapan sebelum ini mewajibkan, semua anggota Kabinet dan Ahli Parlimen termasuk isteri dan anak mereka untuk membuat perisytiharan harta selepas membentuk kerajaan, tahun lalu.

Dokumen perisytiharan harta itu perlu diserahkan kepada SPRM untuk dipaparkan dalam sebuah portal khas, MyDeclaration yang diwujudkan untuk tatapan umum.

Sementara itu, tinjauan BH pada portal berkenaan mendapati, nama dan nilai aset milik Anwar masih belum tersenarai dan ia berkemungkinan masih belum dikemaskini oleh SPRM.

Semakan di portal itu juga mendapati seramai lapan Ahli Parlimen masih tidak membuat perisytiharan harta manakala 10 anggota pentadbiran dipercayai Setiausaha Politik juga masih tidak berbuat demikian.

Menduduki senarai teratas yang mempunyai nilai aset tertinggi adalah Ahli Parlimen Segamat, Datuk Dr R Santhara Kumar (RM132.1 juta), diikuti Ahli Parlimen Beruas, Datuk Ngeh Koo Ham (RM77.0 juta); Perdana Menteri, Tun Dr Mahathir Mohamad (RM32.3 juta); Menteri Besar Kedah, Datuk Seri Mukhriz Tun Mahathir (RM25.1 juta) dan Ahli Parlimen Alor Gajah, Datuk Seri Mohd Redzuan Yusof (RM23.0 juta).

Senarai teratas bagi pendapatan bulanan tertinggi pula didahului oleh Mukhriz (RM105,641.76); Ahli Parlimen Teluk Intan, Nga Kor Ming (RM101,160); Menteri Besar Perak, Datuk Seri Ahmad Faizal Azumu (RM91,150); Menteri Kewangan, Lim Guan Eng (RM86,464,92) dan dan Menteri Kerja Raya, Baru Bian (RM83,736.48). – Berita Harian


Aktiviti Hari Keluarga Punca Kluster Baru Di Tuaran

KOTA KINABALU: Menteri Kerajaan Tempatan dan Perumahan Sabah, Masidi Manjun berkata, satu daripada dua kluster baru yang dikesan di negeri itu dalam tempoh 24 jam lalu berpunca daripada aktiviti hari keluarga di Tuaran.

Katanya, kluster Taman Ikan Jinak mencatatkan 18 kes hari ini, menjadikan keseluruhan 21 kes positif dengan kes indeks ialah kontak rapat dari Beaufort yang menghadiri aktiviti berkenaan dan disahkan positif 12 Jan lalu melalui hasil saringan individu bergejala.

”Kes indeks adalah kontak rapat kepada menantu dari Beaufort yang menghadiri hari keluarga pada 2 hingga 3 Jan lalu di Taman Ikan Jinak, Tuaran,” katanya dalam taklimat harian Covid-19.

Beliau berkata, satu lagi kluster baru ialah Jalan Mawila yang mencatatkan kumulatif 15 kes positif setakat ini, dengan kes indeks ialah seorang penjawat awam yang dikesan positif menerusi saringan rentas negeri pada 13 Jan lalu.

“Usaha mengesan kontak rapat kedua-dua kluster terbabit giat dijalankan.”

Sementara itu, Masidi berkata, daripada 393 kes baru di Sabah hari ini, 222 kes atau 56.5% dikesan melalui saringan kontak rapat.

Katanya, 74 kes atau 18.8% berpunca daripada saringan bergejala, 36 kes (9.2%) saringan kluster aktif, 21 kes (5.3%) saringan di ladang Perkeso, lapan kes (2%) saringan pelajar masuk asrama dan 32 kes atau 8.2% lain-lain kategori.

Beliau berkata, 337 pesakit sembuh hari ini, menjadikan keseluruhan 39,326 kes pulih di negeri itu.

Katanya, seramai 2,949 pesakit masih menerima rawatan, dengan 766 orang dirawat di hospital dan 2,185 ditempatkan di Pusat Kuarantin dan Rawatan Covid-19 Berisiko Rendah (PKRC).

“Jumlah pesakit Covid-19 dalam unit rawatan rapi seramai 84 orang dan 21 daripadanya memerlukan bantuan pernafasan.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Beri Peruntukan RM10 Juta Untuk Ahli Parlimen Wanita

TAWAU: Ahli Dewan Undangan Negeri (ADUN) Kukusan, Rina Jainal menyambut baik cadangan Kumpulan Daya Tindakan Wanita Sabah (SAWO) untuk meminta kerajaan memperkenalkan dana awam kepada parti politik mengikut jumlah kerusi parlimen yang dipegang oleh wanita.

Menerusi dana itu, setiap kawasan parlimen yang diketuai oleh wanita harus diberikan peruntukan khas RM10 juta untuk menggalakkan pembabitan lebih banyak perwakilan wanita dalam Dewan Rakyat.

Ketua Wirawati Warisan Bahagian Kalabakan ini berkata, sebagai salah seorang daripada enam wakil rakyat wanita di DUN Sabah, beliau menyokong cadangan tersebut yang dilihat akan membantu memperkasa peranan wanita sebagai pembuat keputusan di peringkat pentadbiran.

“Usaha begini juga akan menggalakkan setiap parti memilih calon wanita untuk diketengahkan dalam pilihan raya umum (PRU) akan datang. Ini akan membantu mengetengahkan lebih ramai pemimpin wanita.

“Saya melihat peruntukkan sebanyak RM10 juta bagi setiap parlimen adalah munasabah. Sebagai contoh, daripada jumlah itu, mungkin RM1 juta diperuntukkan bagi setiap DUN dalam tempoh setahun, sekali gus membolehkan ADUN melaksanakan pelbagai program kemasyarakatan khususnya membabitkan pembangunan wanita serta masyarakat,” katanya dalam satu kenyataan, hari ini.

Tambahnya, dana tersebut boleh digunakan untuk wakil rakyat meningkatkan ekonomi  setempat termasuk produk industri kecil dan sederhana (IKS) dalam kalangan wanita seperti ibu tunggal. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Bajau Laut Perlu Bantuan

Malaysia ditimpa gelombang ketiga COVID-19 berikutan peningkatan kes mendadak di Sabah, sekali gus mendorong Kerajaan melaksanakan Perintah Kawalan Pergerakan Bersyarat (PKPB) di seluruh Sabah kecuali kawasan dikenakan Perintah Kawalan Pergerakan Diperketatkan (PKPD).

Susulan itu, ramai penduduk Sabah terkesan terutama komuniti Bajau Laut. Bajau Laut ialah etnik Bumiputera kedua terbesar di Sabah selepas Kadazan Dusun di perairan Sabah.

Mereka juga dikenali sebagai Gipsi Laut atau Nomad Laut yang menetap di tepi pantai, malah ada membina perahu untuk dijadikan tempat penginapan.

Kebanyakan mereka bekerja sebagai nelayan. Mereka juga dikenali sebagai penyelam luar biasa kerana boleh bernafas dalam air selama 5 minit. Mereka juga banyak bergantung kepada laut sebagai sumber pendapatan utama.

Bagaimanapun disebabkan PKPB, mereka tidak dapat menjalankan aktiviti perikanan seperti biasa untuk dijual di pasar.

Akibatnya, pendapatan dan kehidupan nelayan terjejas. Secara tidak langsung, bekalan makanan mereka tidak mencukupi untuk menanggung keluarga ramai.

Baru-baru ini, tular kisah lelaki tua mengejar bot ronda Polis Marin dengan mendayung sampan uzurnya semata-mata ingin mendapatkan bantuan makanan. Pak Cik Ladja antara penduduk Bajau Laut Pala’u di Semporna, Sabah yang menjadi Kluster Bangau Bangau.

Difahamkan seramai 27 rumah tidak menerima bantuan makanan dan mereka terpaksa turun ke laut demi kelangsungan hidup. Usaha Pak Cik Ladja mendapatkan bantuan bagi penduduk kampungnya, mendapat perhatian ramai netizen.

Dalam kesempitan hidup Pak Cik Ladja, beliau sempat menitipkan doa buat petugas barisan hadapan untuk menangani pandemik COVID-19. Jelas di sini menunjukkan penduduk Bajau Laut amat memerlukan bantuan daripada kerajaan dan pertubuhan bukan kerajaan (NGO).

Melihatkan situasi COVID-19 di Sabah itu, pelakon, Ardell Aryana membuat keputusan untuk menyertai misi bantuan di Sabah. Ardell yang juga Ikon Misi Kemanusiaan My Fund Action terbang ke Tawau bersama dua lagi aktivitis kemanusiaan untuk menghulurkan bantuan bagi mereka terjejas akibat COVID-19.

Menerusi perkongsian di Instagram, Ardell meluahkan rasa sayu terhadap nasib menimpa penduduk kampung itu. Apa lebih menyayat hatinya, seorang ibu sanggup mengendong anaknya berusia lingkungan 1 hingga 3 tahun sambil mengambil bantuan.

Sesungguhnya penularan COVID-19 memberikan kesan mendalam buat penduduk Bajau Laut. Ramai terpaksa mengikat perut sementara menunggu bantuan tiba. Ada pula kehilangan pendapatan akibat PKPB ini.

Sebagai rakyat bertanggungjawab pula, kita sewajarnya berganding bahu untuk meringankan beban penduduk Bajau Laut dengan memberi sumbangan termasuk kepada NGO yang ingin menyampaikan bantuan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isi Borang Khas Sebelum Masuk Sabah

KOTA KINABALU: Orang awam yang ingin memasuki Sabah untuk tujuan ‘perkhidmatan penting’ dan urusan rasmi perlu mendapatkan kebenaran daripada Jabatan Ketua Menteri (JKM) dengan mengisi Borang Kelulusan Khas secara dalam talian.

Pengarah Kesihatan Sabah Datuk Dr Christina Rundi berkata, borang berkenaan boleh diakses melalui capaian di https://forms.gle/GfQBdvBDDZXp9JyH8.

“Penyediaan dokumen yang berkaitan dan keputusan ujian Covid-19 akan melancarkan urusan kemasukan ke Sabah.

“Keperluan kuarantin dan tempat kuarantin bergantung kepada penilaian ke atas tujuan kemasukan, risiko dan tahap kesihatan,” katanya dalam satu kenyataan, hari ini.

Beliau berkata, individu yang ingin memasuki Sabah juga dinasihat agar menghubungi Pusat Kesiapsiagaan dan Tindak Cepat Krisis Kebangsaan (CPRC) Jabatan Kesihatan Negeri Sabah (JKNS) melalui talian 088-219455.

Dr Christina juga menasihatkan semua individu yang balik ke Sabah agar sentiasa mengamalkan jarak sosial, memakai pelitup separuh muka serta menjalani saringan gejala dan suhu badan di pintu masuk. – BERNAMA

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


39 Notis Dikeluarkan, Tujuh Ditahan Dalam Operasi Bersepadu CIDB Di Tapak Pembinaan Di Tanjung Aru

KOTA KINABALU: Sebanyak 39 notis termasuk satu kompaun dikeluarkan dalam Operasi Penguatkuasaan Bersepadu antara Jabatan yang diketuai Lembaga Pembangunan Industri Pembinaan Malaysia (CIDB), di sini pada Khamis.

Pengarah CIDB Sabah Rosmen Ag Hassan berkata, notis yang dikeluarkan itu melibatkan pelbagai jenis kesalahan mengikut bidang kuasa setiap jabatan dan agensi.

Ia termasuklah 18 notis dikeluarkan oleh CIDB, Dewan Bandaraya Kota Kinabalu (tiga notis); Jabatan Keselamatan dan Kesihatan Pekerjaan (lima notis); Jabatan Tenaga Kerja (10 notis); Jabatan Kesihatan Negeri Sabah satu notis serta satu kompaun; serta Suruhanjaya Tenaga dengan satu notis.

Beliau berkata, daripada 18 notis yang dikeluarkan CIDB itu, satu notis dikeluarkan kepada satu sub kontraktor yang didapati melakukan kesalahan menjalankan kerja melebihi gred yang dibenarkan.

Untuk kes ini, empat kontraktor lain akan turut dipanggil bagi membantu siasatan.

Dalam operasi itu, sebanyak 82 pekerja binaan telah diperiksa dan lapan daripadanya adalah pekerja warga tempatan dan selebihnya (74 orang) adalah warga asing.

”Hasil pemeriksaan mendapati hanya lapan pekerja yang berdaftar sebagai personel binaan manakala, 74 lagi tidak berdaftar. Kesemua yang diperiksa belum diakreditasi sebagai pekerja mahir dibawah CIDB,” katanya ketika ditemui semasa Operasi Bersepadu antara jabatan, di salah satu tapak pembinaan di Tanjung Aru.

Menurutnya, fokus penguatkuasaan CIDB dalam operasi kali ini melibatkan Akta 520 CIDB yang berkaitan pendaftaran kontraktor, kewajiban kontraktor, pembayaran levi, personel binaan, akreditasi dan bahan binaan.

Dalam operasi ini, kesemua pekerja didapati tidak diakreditasi. Maka, majikan boleh dikenakan denda maksima RM5,000 bagi setiap pekerja keran melanggar peraturan dibawah Jadual 3, Akta 520 CIDB.

Rosmen berkata, dalam operasi itu juga Jabatan Imigresen Malaysia (JIM) telah menahan tujuh orang pekerja warga Filipina dan China yang didapati gagal menunjukkan sebarang dokumen pengenalan diri.

Kesemua yang ditahan JIM ini akan disiasat mengikut Seksyen 6(1)(c) Akta Imigresen 1959/63.

Mengulas lanjut, beliau berkata sepanjang tiga bulan pertama ini, CIDB telah membuka 23 kertas siasatan dan 23 kompaun telah dikeluarkan manakala, satu kes membabitkan penyediaan laporan prosiding tindakan tatatertib.

Rosmen berkata, CIDB akan terus melipatgandakan pemantauan di tapak pembinaan bagi memastikan penggiat industri pembinaan mematuhi undang-undang dan peraturan yang di tapak pembinaan yang telah ditetapkan. – BorneoToday


Musa Aman Ke Mahkamah Persekutuan Cabar Kesahan KM Sabah

PETALING JAYA: Bekas ketua menteri Sabah, Musa Aman memfailkan rayuan di Mahkamah Persekutuan untuk mendapatkan pengisytiharan beliau ialah ketua kerajaan negeri yang sah 2 tahun lalu.

Peguam Anantham Kasinather yang menganggotai pasukan guaman Musa, berkata kira-kira 15 soalan perundangan dan perlembagaan sudah dirangka untuk mahkamah tertinggi itu memberi kebenaran mendengar merit kes berkenaan.

“Kita patut boleh mempertimbangkan keputusan Mahkamah Persekutuan dalam kes Perak pada 2010, jika kebenaran diberikan,” katanya kepada FMT.

Menurut keputusan kontroversi itu, ketua negeri boleh faktor tidak berkaitan untuk menentukan sama ada ketua kerajaan sudah hilang kepercayaan majoriti Adun atau ahli Parlimen.

Anantham yang juga hakim bersara Mahkamah Rayuan, berkata permohonan kebenaran difailkan pada Disember lalu dan mereka sedang menunggu tarikh ditetapkan untuk mendengar permohonan itu.

Pada 28 Nov lalu, Mahkamah Rayuan menolak rayuan Musa ke atas penghakiman Mahkamah Tinggi untuk mengetepikan dakwaannya sebagai ketua menteri Sabah yang sah.

Panel 3 hakim yang terdiri daripada Mohamad Zabidin Mohd Diah, Kamardin Hashim dan Rhodzariah Bujang membenarkan bantahan awal Douglas Lind, peguam yang mewakili Ketua Menteri Sabah, Shafie Apdal.

Kamardin berkata, mereka membenarkan bantahan awal itu yang mengetepikan rayuan berkenaan selepas bersetuju dengan peguam Shafie, kes itu bersifat akademik.

Katanya, walaupun isu yang dibangkitkan dalam rayuan berhubung kesahan ketua menteri Sabah adalah penting, ia tidak mempunyai kepentingan awam yang luar biasa.

“Walaupun jika rayuan itu berjaya, ia tidak akan menjadikan beliau (Musa) sebagai ketua menteri semula kerana beliau tidak memenuhi peruntukan di bawah Perkara 6(3) Perlembagaan Sabah,” kata Kamardin dalam penghakiman sepanjang 51 halaman.

Peruntukan itu menyatakan gabenor Sabah akan melantik ketua menteri daripada kalangan Adun yang mendapat kepercayaan majoriti Adun.

Pada pilihan raya umum ke-14 pada 9 Mei 2018, Musa memimpin Barisan Nasional (BN) memenangi 29 kerusi. Gabungan pembangkang merangkumi Shafie daripada Warisan, DAP dan PKR mempunyai 29 kerusi, manakala Parti Solidariti Tanah Airku (STAR) menang 2 kerusi.

Keesokannya, Musa mengangkat sumpah sebagai ketua menteri selepas BN dan STAR mempunyai 31 daripada 60 kerusi Dewan Undangan Negeri Sabah.

Bagaimanapun, 2 hari kemudian, 5 Adun daripada Pertubuhan Pasok Momogun Kadazandusun Murut Bersatu menyokogn Shafie.

Shafie kemudiannya mengangkat sumpah sebagai ketua menteri, menyebabkan Musa memohon pengisytiharan daripada mahkamah yang beliau masih ketua kerajaan sah kerana tiada undi percaya dibuat terhadapnya.

Hakim Mahkamah Tinggi, Yew Jen Kie merujuk kes Perak untuk memutuskan Gabenor Sabah, Juhar Mahiruddin mempunyai kuasa menyingkirkan ketua menteri. – FMT


Perutusan Khas Perdana Menteri, Dijadual 3.30 Petang Ini

KOTA KINABALU: Perdana Menteri, Tan Sri Muhyiddin Yassin dijadual  akan menyampaikan perutusan khas pada petang ini.

Menerusi ciapan di Twitter rasmi miliknya, perutusan itu dijangka akan berlangsung pada jam 3.30 petang.

Perutusan itu juga akan disiarkan secara langsung di beberapa saluran televisyen termasuk Bernama TV dan RTM.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mohon Maaf Dalam 7 Hari Atau Hadap Saman RM10 Juta, Bekas KPN Beritahu Dr M

KUALA LUMPUR: Bekas Ketua Polis Negara, Khalid Abu Bakar, memberi Dr Mahathir Mohamad tujuh hari untuk memohon maaf secara terbuka atas kenyataannya yang berunsur fitnah bulan lalu.

Khalid turut menuntut bekas perdana menteri itu menarik balik kenyataan disiarkan sebuah portal berita yang disifatkan tidak benar dan menjejaskan reputasi serta maruahnya selaku bekas KPN.

“Saya beri Mahathir tujuh hari untuk membuat permohonan maaf dan menarik balik semula kenyataannya,” Khalid dipetik sebagai berkata oleh portal PNBBC.

“Jika gagal saya akan arahkan peguam saya meneruskan tindakan saman kerana memfitnah.”

Kenyataan Mahathir yang disiarkan portal berita itu pada 16 April lalu bertajuk “Khalid Abu Bakar bocor rancangan pada Najib”.

Antara kandungannya yang didakwa memfitnah Khalid adalah “Tindakan ke atas Najib Razak gagal dilaksanakan lebih awal kerana dibocorkan oleh Ketua Polis Negara waktu itu Khalid Abu Bakar, dakwa Dr Mahathir Mohamad”.

“Perdana Menteri ketujuh itu mendedahkan demikian sewaktu menjelaskan komunikasi beliau dengan Zeti Akhtar Aziz sewaktu bekas penasihat kerajaan itu masih menjadi Gabenor Bank Negara.”

Khalid mengarahkan firma guaman Gunaseharan & Linda menghantar notis tuntutan kepada Mahathir pada 22 April lalu bagi menuntut beliau membuat permohonan maaf terbuka secara bertulis dalam portal berita itu dan media sosialnya seperti Facebook, Instagram dan sebagainya.

Mahathir juga dikehendaki membuat akujanji tidak mengulangi kenyataan sama secara lisan atau bertulis di mana mana saluran media penyiaran, serta menarik semula kenyataan palsu bersifat fitnah.

Sekiranya gagal memenuhi segala tuntutan ini, Mahathir akan berdepan saman RM10 juta. – FMT


Pencuri punca gangguan telekomunikasi

GANGGUAN perkhidmatan syarikat telekomunikasi di kawasan Kampung Pinangah, Tongod, Kinabatangan, Sabah, dilaporkan berlaku akibat perbuatan khianat, Sabtu lalu.

Dalam kejadian kira-kira jam 4 petang itu, menara telekomunikasi berkenaan dikesan diceroboh individu tidak bertanggungjawab sebelum beberapa peralatan penting dirosakkan.

Pemangku Ketua Polis Daerah Kinabatangan Asisten Superintendan Mohammad Azwan Abdul Wahab berkata, siasatan awal mendapati perkhidmatan telekomunikasi itu terjejas selepas jana kuasa bergerak (genset) di menara berkenaan dirosakkan.

Katanya, pemeriksaan juruteknik syarikat itu mendapati pagar menara berkenaan turut dipotong dan beberapa barangan juga hilang termasuk minyak bekalan jana kuasa.

“Pemeriksaan lanjut mendapati, paip minyak jana kuasa berkenaan dicabut dan disyaki dicuri bersama bahan api sebanyak kira-kira 400 liter membabitkan kerugian kira-kira RM800.

“Wakil syarikat telekomunikasi itu kemudiannya membuat laporan Balai Polis Tongod untuk makluman dan tindakan pihak polis,” katanya ketika dihubungi semalam.

Menurutnya, siasatan lanjut sedang dijalankan mengikut Seksyen 431A Kanun Keseksaan kerana melakukan khianat terhadap harta benda awam.

“Jika disabit kesalahan boleh dikenakan hukuman penjara sehingga dua tahun atau denda atau kedua-duanya sekali,” katanya. – Harian Metro


Gerai Pameran Karnival Pendidikan Dan Kerjaya Rosak Teruk Ditiup Angin Kencang

KOTA KINABALU: Beberapa gerai pameran sempena penganjuran Karnival Pendidikan dan Kerjaya Negeri Sabah 2019 mengalami kerosakkan teruk selepas ditiup angin kencang, dekat sini petang tadi.

Bagaimanapun, setakat ini tiada sebarang kejadian tidak diingini berlaku dalam kejadian kira-kira jam 5 petang itu.

Gambar berkaitan kejadian berkenaan mula viral di laman sosial selepas dimuatnaik pengguna.

Bertempat di perkarangan Menara Tun Mustapha, karnival berkenaan memasuki hari kedua penganjuran sejak dilancarkan semalam dan berakhir pada Ahad ini (esok).

Terdapat kira-kira 180 gerai terdiri daripada pelbagai agensi dan gerai usahawan sepanjang tiga hari karnival terbabit.

Antara aktiviti menarik termasuk pameran Institusi Pengajian Tinggi Awam (IPTA) dan Institusi Pengajian Tinggi Swasta (IPTS), pameran agensi kerajaan dan badan bukan kerajaan (NGO), kaunter pembelian pin dan permohonan Biasiswa Kerajaan Negeri serta Biasiswa Yayasan Sabah dan uji bakat pemberita, penyanyi dan pelakon oleh RTM. – SabahNewsToday


Kerajaan Lulus Peruntukan Pembangunan RM183 Juta Bagi Sandakan

KUALA LUMPUR, 23 April – Kerajaan Persekutuan meluluskan peruntukan pembangunan sebanyak RM183 juta bagi membiayai 49 projek dan program di Sandakan, Sabah, bagi 2019.

Menteri Kewangan Lim Guan Eng berkata kerajaan memberi penekanan yang serius ke atas pembangunan Sandakan bagi memastikan ia berkembang sebagai salah satu pusat perniagaan yang berdaya maju di sebelah timur Sabah.

Beliau berkata kesejahteraan ekonomi yang berterusan adalah sasaran utama yang bakal memanfaatkan hampir 400,000 penduduk di daerah tersebut.

Lim berkata antara projek yang dikenal pasti adalah rancangan tebatan banjir Sungai Anip di Sandakan yang dianggarkan bernilai RM40 juta, yang bakal memperbaiki sistem saliran dan menaik taraf sungai itu.

“Kerajaan juga telah meluluskan projek pembesaran Lapangan Terbang Sandakan bernilai RM80 juta melibatkan antara lain pemanjangan landasan dan penambahbaikan apron bagi meningkatkan keupayaan lapangan terbang tersebut,” katanya.

Selain itu, katanya, beberapa projek lain bagi peningkatan kedudukan ekonomi di Sandakan terus diberi penekanan merangkumi projek bagi industri berasaskan minyak dan kelapa sawit serta penyediaan kemudahan jaringan pengangkutan yang bakal merancakkan lagi ekonomi setempat.


Polis Berjaya Berkas Suspek Samun & Rompakan Bersenjata

Tawau, 13 Mac 2020 – Sepasukan anggota Polis IPD Tawau dari Balai Polis Bombalai/Pondok Polis Merotai/Brumas diketuai oleh Ketua Polis Bombalai telah membuat serbuan sekitar jam 1.20 pagi di sebuah rumah tidak bernombor di perkampungan Tanjung Batu Tengah dan telah berjaya menangkap suspek yang disyaki terlibat kes samun/rompak bersenjata di sekitar Kampung Iban, Jalan Kuala Merotai, Tawau.

Ketika serbuan dibuat, suspek yang menyedari kehadiran polis cuba untuk melarikan diri namun tindakan pantas anggota polis yang terlibat dalam serbuan berjaya menahan dan menangkap suspek setelah berlakunya sedikit pergelutan. Setelah memperkenalkan diri sebagai pegawai polis, suspek dibawa balik ke IPD Tawau untuk siasatan lanjut.

Pengakuan awal daripada suspek telah mengaku terlibat dengan kes samun dan rompakan bersenjata di sekitar Merotai. Hasil pandu arah oleh suspek sendiri, pihak polis berjaya menjumpai (1) bilah parang tidak bersarung dan sehelai baju yang digunakan oleh suspek semasa menjalankan kegiatan tersebut.

Suspek beserta barang rampasan dibawa balik ke IPD Tawau dan kes akan disiasat dibawah Seksyen 392/397 Kanun Keseksaan.


Usul PM Bukti Pentadbiran Kukuh

KUALA LUMPUR: Kejayaan usul Perdana Menteri, Tan Sri Muhyiddin Yassin yang mengusulkan pengosongan jawatan Speaker Dewan Rakyat dan pelantikan Datuk Azhar Harun dilantik Speaker Dewan Rakyat baharu, memperlihatkan kekukuhan pentadbiran yang diterajui beliau.

Dengan 111 undi majoriti diperoleh Ahli Parlimen Pagoh itu membuktikan beliau mendapat sokongan untuk terus mengetuai kerajaan dan tidak timbul isu undi tidak percaya terhadapnya.

Penganalisis Undang-undang dan Politik Universiti Malaysia Kelantan, Prof Datuk Dr Abdul Halim Sidek, berkata ketika usul itu diperbahaskan dalam sidang Parlimen itu hanya satu calon disebut dan tiada calon lain selain itu.

“Tadi hanya satu calon dari blok kerajaan Perikatan Nasional (PN) dan tiada bantahan, ia adalah sah kerana tiada calon lain Yang Dipertua Dewan Rakyat dan juga timbalannya, ia adalah sebulat suara.

“Untuk terus menjadi Perdana Menteri, siapa mendapat majoriti dialah yang layak, ia tidak pada majoriti dua pertiga atau sebagainya, ia mengikut lunas undang-undang.

“Justeru, Muhyiddin boleh meneruskan dasar PN. Kebaikan apabila usul beliau diluluskan Dewan Rakyat, beliau boleh meneruskan dasar, tumpuan pasca COVID-19 secara menyeluruh membabitkan semua sektor perniagaan, peluang pekerjaan, belanjawan dan sebagainya,” ketika dihubungi BH, hari ini.

Katanya, dengan majoriti itu walaupun dipertikaikan kerana hanya dua membabitkan angka dua, ia cukup membuktikan sokongan undi menerima.

“Dari segi pemilihan dapat 111 undi, cukup mengukuhkan kerana usul Ahli Parlimen itu tidak perlu dapat majoriti, dua pertiga, cukup lebih daripada satu berbanding bilangan yang menentang,” katanya.

Pensyarah Undang-undang Antarabangsa Universiti Kebangsaan Malaysia (UKM), Prof Madya Dr Salawati Mat Basir, berkata, keabsahan Ahli Parlimen mahu menukarkan Speaker Dewan Rakyat adalah sah, asalkan mendapat undi majoriti.

“Hari ini dengan mendapat 111 undi, 109 menentang dan dua tidak hadir jadi secara tidak langsung walaupun beza hanya dua undi, ia tetap majoriti yang menandakan usul menukarkan Speaker itu berjaya. Walaupun tipis, tetap dikira menang.

“Cuma dari segi kekukuhan kerajaan, Muhyiddin perlu membuktikan pelantikan Speaker baharu ini lebih adil, saksama dan juga kepada pembangkang juga,” katanya.

Mengulas lanjut, katanya pelantikannya seperti adalah biasa bagi kepimpinan kerajaan yang berkuasa untuk melantik individu yang mereka rasa mampu melaksanakan dengan baik dan ia tidak menjadi kesalahan, namun mesti melalui Dewan dan ia diluluskan.

“Bagaimanapun, impaknya kerajaan (Muhyiddin Yassin) kena agresif dalam memastikan Parlimen berjalan dengan baik dan adil sebab pembangkang bertindak sebagai ‘check and balance’.

“Kalau mereka tidak bersikap adil pada pembangkang jadi rakyat akan pertikaikan pemilihan itu, justeru kenapa usul tadi dibenarkan, dan tiada sebarang isu undang-undang kerana ia melalui proses undang-undang tepat yakni diusulkan di Parlimen dan mendapat majoriti walaupun 111, tetap majoriti.

“Dari segi kekukuhan kerajaan kena membuktikan Speaker lebih saksama adil, kepada pembangkang tidak menjadi kesalahan cuma beliau perlu agresif, Parlimen berjalan adil, jika tidak, rakyat akan pertikai,” katanya.

Katanya, tiada isu, cuma impak sosial kepada masyarakat, kerajaan kena lebih progresif, telus untuk mendapat lebih banyak sokongan dalam dewan, sebab sokongan dalam dewan yang menentukan kerajaan.

“Petanda daripada undi menukarkan Speaker itu sebenarnya melambangkan kekukuhan kerajaan itu, maka pentadbiran Muhyiddin perlu bekerja terus bekerja keras membuat perkara yang boleh memanfaatkan rakyat secara keseluruhan.

“Kerajaan juga tidak boleh mengulangi kesalahan yang dibuat kepimpinan kerajaan tidak kira Barisan Nasional (BN) atau Pakatan Harapan (PH) tetapi sebalik perlu lebih berdaya saing pasca COVID-19 ini tetapi kerana usul tukar Speaker tidak menjadi isu, ia absah, sah dari sisi undang-undang.

“Saya melihat dari siginifikan iaitu sokongan kepada kerajaan, melihat angka itu juga diperlihatkan oleh rakyat, rakyat boleh baca, apa pergolakan yang seterusnya boleh berlaku jika kerajaan PN tidak mampu menunjukkan kejayaan mereka,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyelamat berjaya keluarkan wanita daripada runtuhan

PALU: Pasukan penyelamat di Indonesia berjaya menarik keluar seorang wanita hidup-hidup daripada runtuhan Hotel Roa Roa, lapor laman web berita Detik.com hari ini.

Pemilik hotel itu, Ko Jefry, memberitahu Metro TV semalam bahawa 60 orang dipercayai terperangkap di bawah runtuhan susulan tsunami setinggi enam meter yang dicetuskan gempa bumi berukuran 7.5 yang melanda Sulawesi pagi kelmarin.

Beratus-ratus lagi berkumpul di pusat beli belah untuk mencari orang tersayang.

“Kami mendapat maklumat daripada orang ramai bahawa anggota keluarga mereka masih terperangkap.

“Kami memberi tumpuan kepada usaha itu, terutama mencari mangsa terselamat,” kata seorang penyelamat, Yusuf, yang berada di lokasi pusat beli belah berkenaan.

Dengan 420 kematian sudah disahkan di Palu, pihak berkuasa berhadapan keadaan lebih buruk ketika laporan diterima dari kawasan rendah, terutamanya Donggala, yang diduduki 300,000 orang di utara Palu dan lebih dekat dengan pusat gegaran.

Naib Presiden Indonesia, Jusuf Kalla, berkata angka kematian mungkin mencecah ribuan.


Musa Aman dibenar ikat jamin RM2 juta

KUALA LUMPUR: Mahkamah Sesyen membenarkan Bekas Ketua Menteri Sabah Tan Sri Musa Aman diikat jamin dengan wang jaminan berjumlah RM2 juta dengan dua penjamin.

Hakim Rozina Ayob membuat keputusan itu selepas mendengar hujahan Timbalan Pendakwa Raya Datuk Seri Gopal Sri Ram dan peguam bela Amer Hamzah Arsyad.

Hakim turut memerintahkan supaya pasport antarabangsa dan pasport diplomatik Musa diserahkan kepada mahkamah.

Mahkamah mengarahkan wang jaminan RM 1 juta dibayar pada hari ini manakala baki dibayar pada Rabu ini.

Sebagai syarat tambahan, Musa disyaratkan berada di Kuala Lumpur sehingga wang jaminan selesai dibayar.

Hakim Rozina kemudian menetapkan sebutan kes pada 13 Disember ini. – Berita Harian


Lelaki Maut Motosikal Rempuh Lori Di Jalan Kunak-Tawau

KUNAK; 24 JUN 2020 (Rabu) – Seorang warga emas maut selepas motosikal yang ditunggang merempuh belakang sebuah lori dalam kejadian di Kilometer 12 Jalan Kunak-Tawau, pagi tadi.

Dalam kejadian pukul 6.20 pagi itu, mangsa berumur 62 tahun meninggal dunia di lokasi kejadian.

Ketua Polis Daerah Kunak, Supritendan Dr. Baharin Md Tahir dalam kenyataan medianya berkata, siasatan awal mendapati, lori dipandu lelaki berumur 64 tahun bersama seorang penumpang berumur 33 tahun dari arah Tawau menuju ke Lahad Datu.

Beliau berkata, pemandu lori telah berhenti kerana terdapat sebuah lori di hadapannya turut berhenti bagi memberi laluan kepada kenderaan dari arah bertentangan untuk bergerak memandangkan terdapat sebuah lori yang rosak berada di kedudukan sebelah kanan arah ke Lahad Datu.

Katanya, secara tiba-tiba motosikal ditunggang mangsa telah terlanggar bahagian belakang lori berkenaan.

Menurut Supritendan Baharin, rempuhan itu mengakibatkan mangsa cedera parah di bahagian kepala dan dalaman sebelum disahkan meninggal dunia di tempat kejadian.Mayat kemudian di hantar ke Hospital Kunak dan kes disiasat dibawah Seksyen 41(1) Akta Pengangkutan Jalan (APJ) 1987.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tambadau Sabah Mahu Julang Trofi Di Shah Alam Malam Esok

Sabah teringin julang trofi di Shah Alam

KOTA KINABALU: Kejayaan layak ke Liga Super menyemarakkan semangat Sabah untuk memastikan kejuaraan Liga Perdana musim ini menjadi milik mereka apabila bertandang ke Shah Alam bertemu UiTM FC, malam esok.

Sekiranya skuad Tambadau menang, mereka akan dinobat sebagai juara sekali gus menamatkan kemarau 23 tahun tanpa trofi.

Pemangku presiden Persatuan Bola Sepak Sabah (SAFA), Datuk Peter Anthony, berkata selepas menundukkan Johor Darul Ta’zim II (JDT II) dan mengesahkan tempat ke Liga Super, minggu lalu, skuad bimbingan Jelius Ating semakin bersemangat untuk menjulang trofi Liga Perdana musim ini.

Peter (kanan) mendengar taklimat daripada Jelius (kiri) di padang latihan Sabah. FOTO NSTP

“Pertemuan dengan JDT II di Pasir Gudang umpama final ke Liga Super, menang dan menamatkan penantian tujuh tahun pasukan Sabah untuk kembali ke saingan utama bola sepak negara itu.

“Menentang UiTM FC di Stadium UiTM juga umpama satu lagi final dan kita mahu memenanginya untuk ditabal selaku juara Liga Perdana,” katanya di Kota Kinabalu, hari ini.

Peter berkata, pemain perlu memberikan persembahan terbaik dengan berjuang habis-habisan untuk memburu kemenangan, seperti mana yang dipamerkan pada aksi bertemu JDT II lalu.

“Kelebihan memihak kepada kita, ada tiga peluang dari baki tiga perlawanan untuk raih gelaran juara dan kita tentunya mahu memanfaatkan peluang ini terutama dengan pasukan kini di tahap terbaik serta begitu bersemangat.

“Kita akan beraksi tanpa tiga pemain utama termasuk dua import tetapi saya yakin siapapun diturunkan mampu menggalas tugas yang diberikan.

Malah, saya percaya barisan jurulatih sudah ada perancangan terbaik untuk menyelesaikan misi esok,” katanya.

Tambadau akan bermain tanpa Park Taesu serta Ahmet Atayev dan Randy Baruh Samson selepas mereka digantung perlawanan gara-gara jumlah kad kuning dikumpul.

“Saya merayu kepada penyokong Tambadau terutama yang ada di sekitar Selangor dan Kuala Lumpur untuk datang beramai-ramai memberi sokongan moral kepada pasukan sebagaimana diberikan mereka di Pasir Gudang,” katanya lagi.


Calon USNO Hilang Kelayakan Bertanding Di Petagas

KOTA KINABALU: Calon Pertubuhan Kebangsaan Sabah Bersatu (USNO) bagi Dewan Undangan Negeri (Dun) Petagas hilang kelayakan untuk bertanding selepas diisytiharkan muflis.

Jivol @ Edmund Doudilim, 62, menghantar borang pencalonan di Dewan Sri Putatan, di sini, tetapi ditolak Suruhanjaya Pilihan Raya (SPR) selepas namanya tersenarai sebagai muflis.

Jivol yang juga seorang peguam lihat berbincang dengan Pegawai Pengurus Pilihan Raya Dun, Ahmad Shah Mohd Sunoh sebelum meninggalkan pusat penamaan calon.

Ahmad Shah ketika dihubungi berkata, pihaknya menjalankan pemeriksaan terhadap status setiap individu yang menghantar borang pencalonan.

“Apabila kita merujuk dengan pihak insolvensi, kita dapati beliau muflis. Jadi kita rujuk perkara itu kepada ibu pejabat SPR di Kuala Lumpur dan pejabat Peguam Negara.

“Beliau kemudian dinasihatkan tidak bertanding,” katanya.

Difahamkan pada mulanya Jivol enggan mengakui beliau muflis namun menerimanya selepas ditunjukkan bukti.

Ahmad Shah berkata, Jivol memberi kerjasama dan pihaknya menasihatkan beliau supaya memfailkan petisyen untuk menyelesaikan isu itu supaya dapat bertanding pada pilihan raya akan datang.

Ini bukan percubaan pertama Jivol bertanding kerana pada Pilihan Raya Umum ke-14 (PRU14) beliau bertanding di Parlimen Putatan di bawah tiket Gabungan Sabah-Harapan Rakyat tetapi hilang deposit.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Samakan Pusat Kuarantin Dengan Rumah Sendiri, Hotel – JKNS

KOTA KINABALU:  Pengarah Kesihatan  Sabah, Datuk Dr. Christina Rundi mengingatkan orang ramai untuk tidak menyamakan pusat kuarantin dengan rumah sendiri atau hotel.

Beliau memaklumkan perkara tersebut susulan terdapat pelbagai aduan yang disebarkan melalui media sosial mengenai keadaan pusat kuarantin di negeri ini.

“Pihak Jabatan Kesihatan Negeri Sabah (JKNS) ingin mengingatkan semua yang terkesan bahawa pusat kuarantin yang ada di seluruh negeri Sabah bukanlah dibina khas sebagai pusat kuarantin dan tidak sepatutnya disamakan dengan rumah sendiri atau hotel.”

“Kebanyakan pusat kuarantin merupakan asrama sekolah, tempat tinggal guru pelatih, rumah rehat kerajaan atau rumah PPR.

“Tempat-tempat tersebut merupakan kediaman orang sebelum dijadikan pusat kuarantin semasa wabak Covid-19”,katanya dalam satu kenyataan.

Jelasnya, semua pihak yang terlibat dalam pengurusan di pusat kuarantin telah mengambil maklum mengenai aduan-aduan tersebut dan berusaha membuat penambahbaikan.

Tambahnya, wabak Covid-19 adalah suatu krisis yang tidak diduga dan berharap agar semua individu dalam siasatan (PUI) yang ditempatkan di pusat kuarantin dapat melihat gambaran yang lebih besar dan sentiasa berfikiran positif.

Menurut beliau, setakat semalam, seramai 2,788 PUI sedang menjalani kuarantin di 44 buah pusat kuarantin di seluruh negeri Sabah dan seramai 8,032 orang sedang menjalani perintah kuarantin di rumah. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Pelancong cedera bas tergolek

SERAMAI 16 penumpang warga China menempuh detik cemas apabila bas pelancong dinaiki mereka terbabas ke dalam parit di Jalan Kota Belud – Kota Marudu berhampiran Kampung Kesapang, Sabah, hari ini.

Dalam kejadian jam 9.30 pagi itu, seorang pelancong lelaki berusia 37 tahun parah, tiga lagi hanya cedera ringan manakala selebihnya termasuk pemandu tidak mengalami kecederaan.

Ketua Polis Daerah Kota Belud, Superintendan Mohd Zaidi Abdullah berkata, bas pelancong dipandu lelaki berusia 36 tahun membawa seorang jurupandu tempatan dan 16 pelancong China dalam perjalanan dari Kota Kinabalu menghala Kampung Rampayan, Kota Belud.

“Sebaik tiba di lokasi, pemandu hilang kawalan lalu terbabas di bahu kiri jalan dan memasuki parit sebelum bas itu terbalik.

“Akibat kejadian itu, seorang penumpang parah manakala tiga lagi hanya cedera ringan dan dirawat di Hospital Kota Belud.

“Seramai 12 penumpang yang lain serta pemandu dan jurupandu tidak mengalami sebarang kecederaan,” katanya ketika dihubungi, hari ini.

Mohd Zaidi berkata, siasatan awal mendapati punca kejadian disebabkan kecuaian pemandu yang gagal mengawal kenderaan namun siasatan lanjut masih diteruskan.

“Semua penumpang adalah warga China yang berusia 27 tahun sehingga 49 tahun manakala jurupandu pelancong dan pemandu adalah warga tempatan.

“Hasil pemeriksaan juga, pemandu bas bebas alkohol manakala siasatan kes diteruskan mengikut Seksyen 43 (1) Akta Pengangkutan Jalan (APJ) 1987,” katanya.- Harian Metro


Bapa Rogol Anak Hingga Hamil, Minta Mangsa Cari Teman Lelaki Untuk Dadi ‘Pak Sanggup’

Seorang remaja perempuan berumur 19 tahun dirogol bapanya di rumah lelaki itu di Kota Banjarbaru, Kalimantan Selatan, Indonesia.

Mangsa telah dirogol oleh bapanya yang berumur 50 tahun, berkali-kali semenjak tahun 2017 sehingga disahkan hamil dua bulan.

Lapor Kompas, ibu bapa remaja berkenaan bercerai ketika dia masih kecil. Lebih teruk lagi, mangsa pernah dirogol bapa saudaranya sendiri (adik beradik ibu).

Selepas kejadian itu, mangsa mengambil keputusan untuk tinggal dengan bapa dengan harapan dapat memulakan hidup baru.

Malangnya harapannya itu berkecai apabila si bapa pula bertindak memperkosanya.

Ketika melakukan perbuatan terkutuk itu, si bapa mengetahui anaknya sudah tiada dara, lalu bertanya siapa yang ‘meragut’ daranya itu.

Mangsa memaklumkan dia pernah dirogol oleh bapa saudara.Mendengar pengakuan mangsa, suspek menjadi semakin kesetanan dan meratah anaknya berkali-kali, selain mengancam untuk memberitahu bekas isterinya yang mangsa pernah dirogol bapa saudaranya.

Selepas kejadian itu, mangsa disahkan hamil dan suspek menyuruh mangsa mencari teman lelaki di luar agar lelaki itu boleh menggalas tanggungjawab terhadap kandungan tersebut.

Malangnya, mangsa tidak berjaya sehingga kandungannya berusia dua bulan.

Panik dengan keadaan itu, suspek mengajak rakannya berumur 57 tahun untuk merogol mangsa dan kemudian meminta rakannya bertanggungjawab di atas kehamilan tersebut.

Belum sempat berbuat demikian, rakan suspek merogol mangsa dua kali sehingga keguguran.

Mengetahui mangsa telah mengalami keguguran, suspek kembali berniat untuk mencabul mangsa tetapi ditolak dan mangsa terus melarikan diri sebelum membuat laporan di balai polis.

Ekoran itu, suspek dan rakan subahatnya telah ditahan.

Bapa mangsa berdepan dengan hukuman penjara maksimum 20 tahun, manakala rakan subahatnya turut berdepan hukuman penjara maksimum 15 tahun.


PKPD: 6 Individu Dikenakan Kompaun Di Kudat

KUDAT: Sebanyak enam kompaun dikeluarkan terhadap individu yang melanggar Perintah Kawalan Pergerakan Diperketatkan (PKPD) secara pentadbiran sejak ia dilaksanakan pada 30 Oktober sehingga semalam.

Ketua Polis Daerah Kudat, Superintendan Mohd Firdaus Francis Abdullah berkata, antara kesalahan tersebut adalah tidak memakai pelitup muka dan kenderaan melebihi muatan.

“Masyarakat di daerah ini diingatkan supaya mematuhi prosedur operasi standard (SOP) Perintah Kawalan Pergerakan Diperketatkan (PKPD) yang telah ditetapkan oleh kerajaan supaya kita sama-sama dapat membantu membendung penularan lanjut wabak Covid-19 di daerah ini.

“Setiap individu tidak kira orang perseorangan, pekerja atau majikan perlu mematuhi SOP dan mengamalkan norma baharu itu walaupun terdapat kelonggaran seperti dibenarkan ke bandar bagi urusan di bank dan membuka premis perniagaan semasa dalam waktu PKPD ini,” katanya selepas mengadakan pemantauan Operasi Khas Pemantauan Perintah Kawalan Pergerakan Diperketatkan (PKPD) di Kampung (Kg) Landung Ayang, di sini hari ini.

PKPD dilaksanakan di tiga lokaliti di Kudat iaitu Kg Landung Ayang, Kg Pengaraban dan Kg Tanjung Kapur yang melibatkan  2,393 unit rumah dengan 13,884 penduduk. PKPD itu bermula pada 30 Oktober sehingga 12 November ini.

Selain PDRM, operasi berkenaan turut melibatkan Pejabat Kesihatan Daerah Kudat dan Pejabat Penerangan Daerah Kudat.

Hadir sama adalah Inspektor Kesihatan, Mohd Hamzah Zainal dan Pegawai Penerangan Daerah Kudat, Nadia M Lawaji. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Nyawa di hujung tanduk’

MELIHAT seorang daripada anggota yang berdiri di sebelah kiri terpelanting ke belakang akibat terkena tembakan peluru di bahu kiri, nyawa bekas Ketua Sektor Delta dalam tragedi berdarah Kampung Tanduo, Lahad Datu, Sabah bagaikan di hujung tanduk.

Meskipun enam tahun berlalu, tragedi pencerobohan oleh pengganas Sulu itu masih segar dalam ingatan Timbalan Komander Komando VAT69, Asisten Komisioner Abdul Rani Alias ketika mengetuai sektor berkenaan pada 1 Mac 2013.

Abdul Rani yang pertama kali berkongsi pengalamannya itu berkata, dia dan pasukannya seramai 24 anggota mula memasuki kawasan itu pada tengah malam 28 Februari 2013 bagi menjalankan operasi pengosongan terhadap 25 rumah di kawasan terbabit.

Katanya, selepas mengosongkan kawasan, dia terdengar bunyi tembakan pada jam 9.45 pagi dari kawasan Sektor Charlie dan Sektor Bravo yang terletak kira-kira 200 meter dari kawasan kendaliannya.

“Saya terus mengarahkan anak buah memberi bantuan kepada kedua-dua sektor berkenaan sebelum Koperal Qaiyum (Koperal Mohd Qaiyum A’ikal Zolkipli) yang berdiri di sebelah saya tiba-tiba terpelanting ke belakang sebelum rebah (akibat terkena peluru di bahagian bahu kiri).

“Ketika itu, kami tak sedar diserang hendap di bahagian kiri dan kemudian saya nampak peluru bertali arus sebelum mengarahkan pasukan mara ke hadapan,” katanya ditemui di Bilik Gerakan Markas Komando VAT69, Pasukan Gerakan Am (PGA) Ulu Kinta, Ipoh hari ini.

Abdul Rani mengakui kumpulan pengganas dalam kalangan pengikut Jamalul Kiram III dari Selatan Filipina itu adalah kumpulan pengganas yang terlatih untuk berperang.

“Sepanjang saya masuk Komando VAT69, inilah kali pertama saya berdepan dengan operasi pertempuran sebenar, selalunya hanya membabitkan penjenayah dari kumpulan kecil dan apa yang boleh saya katakan, mereka (pengganas Sulu) memang berani dan bukan calang-calang.

“Berbekalkan latihan sepanjang 20 tahun saya berkhidmat (dalam Komando VAT69), pasukan kami juga ‘well-trained’ (terlatih) dan sebab itu, kami adalah pasukan pertama yang memasuki kawasan berkenaan diikuti PGA dan tentera.

“Pertempuran itu umpama bertemu buku dengan ruas,” katanya.

Pencerobohan dan serangan di Lahad Datu enam tahun lalu memahat sejarah hitam dalam Komando VAT69 apabila dua anggotanya, Asisten Superintendan Zulkifli Mamat dan Sarjan Sabaruddin Daud terkorban.

Abdul Rani berkata, sebaik melihat dengan mata sendiri dua anggota berkenaan terkorban, semangatnya untuk terus bertindak memerangi musuh semakin membara.

Bagaimanapun katanya, dia mendapat arahan daripada pihak atasan untuk berundur dan dia bersama pasukannya bermalam di kawasan berkenaan hampir tiga malam sebelum bergerak ke Tanjung Batu untuk pengosongan di kawasan itu.

“Kami tak nak ‘highlight’ (ketengahkan) insiden ini sebab tragedi itu masih terngiang-ngiang di kepala kami, masih lagi terasa malah kita tidak pernah mengalami situasi di mana anggota kita gugur (dalam pertempuran) selain kes itu perlu melalui kes mahkamah, namun tahun ini kita mahu memperingati semula tragedi ini.

“Sebulan saya berada di sana, makan tidur entah ke mana namun saya puas sebab keputusan mahkamah menjatuhkan hukuman (hukuman mati terhadap sembilan pengganas Sulu) adalah satu pembelaan kepada anggota yang gugur,” katanya.

Berikutan itu, Abdul Rani berkata, majlis memperingati kejadian itu akan diadakan 1 Mac ini di PGA Ulu Kinta dan antara tetamu kenamaan yang bakal hadir termasuk bekas Ketua Polis Negara, Tan Sri Ismail Omar, bekas Pengarah Jabatan Keselamatan Dalam Negeri dan Ketenteraman Awam (KDNKA), Datuk Seri Muhammad Sabtu Osman serta Ketua Pengarah Jabatan Imigresen Malaysia, Datuk Seri Mustafar Ali. – Berita Harian


Katak Politik Menunggu Dibeli?

Selain Covid-19, rakyat paling takutkan gelagat katak dalam beberapa minggu akan datang ini.

Bukan katak berupa haiwan tetapi katak politik – “political animal berkaki dua” yang telah menodai sistem demokrasi dan mandat rakyat sekian lama.

Apabila Muhyiddin Yassin mengumumkan beliau rela menghadapi usul undi percaya terhadapnya di Parlimen – bukan sekarang tetapi bulan depan – ramai pihak terus melontar kemungkinan berlaku satu lagi kitaran pembelian katak politik demi melanjutkan jangka hayat kerajaan hari ini.

Ia tentunya dinafikan oleh Perikatan Nasional pimpinan Muhyiddin. Malah gabungan itu menafikan ia pernah “membeli” mana-mana Ahli Parlimen dengan wang ringgit atau kedudukan, ugutan dikena atau dilepaskan daripada tuduhan mahkamah.

Justeru, rakyat sepatutnya tidak perlu gusar terhadap keputusan Muhyiddin mahu membentangkan usul undi percaya terhadapnya bulan depan dan bukan dengan kadar segera.

Mereka tidak perlu sangsi motif Muhyiddin, sekali pun berbelas atau berpuluh Ahli Parlimen Umno sudah memaklumkan kepada Yang di-Pertuan Agong bahawa mereka tidak lagi menyokong beliau mahupun kerajaannya.

Tidak gusar mahupun sangsi, sepatutnya macam itu. Tetapi hakikat di lapangan adalah sebaliknya.

Kalangan rakyat dicengkam rasa sangsi, gusar, dan kecewa dengan keputusan Muhyiddin menunggu lebih sebulan untuk menguji keabsahannya di Parlimen.

Tuduhan bahawa tempoh itu akan dipergunakan untuk memancing katak politik menyertai atau menyokong PN supaya kerajaan Muhyiddin diabsahkan di Parlimen bertebaran di media sosial dan menjadi topik utama dalam perbualan mengenai politik semasa.

Semua ini mungkin tidak adil kepada PN kerana tuduhan hanya berasas jika ada bukti. Namun pokok tak bergoyang tanpa angin.

Kredibiliti Perdana Menteri dipersoalkan susulan Langkah Sheraton dan kewujudan audio rakaman suara mirip beliau mengatakan Ahli Parlimen Umno boleh dipikat untuk menyertai Bersatu jika ditawarkan jawatan menteri atau jawatan dalam GLC.

Pada Mei tahun lalu, dilaporkan 82.3% daripada 113 anggota parlimen PN dilantik memegang jawatan dalam Jemaah Menteri, timbalan menteri, GLC, atau dilantik sebagai diplomat khas.

Justeru apabila timbul keadaan di mana Perdana Menteri perlu memastikan keabsahannya di Parlimen, maka ramai bimbang musim membeli katak politik berkaki dua sudah tiba. Harga RM32 juta untuk satu katak istimewa diuar-uarkan oleh Presiden Umno, Ahmad Zahid Hamidi.

Setakat ini, hanya Menteri di Jabatan Perdana Menteri (Ekonomi) Mustapa Mohamed tampil berkata keputusan Muhyiddin Yassin menunggu hingga September untuk membuktikan majoritinya bertujuan “mententeramkan keadaan”.

Setahu penulis, apabila seseorang sakit, dia tidak menunggu untuk mendapatkan ubat. Beliau tidak tunggu untuk keadaannya “tenteram” sebelum berjumpa doktor.

Malaysia dalam krisis perlembagaan, ekonomi dan kesihatan. Sudah tentu kerajaan perlu mencari penawar seberapa segera tanpa berlengah. Jika Muhyiddin akur penawar itu adalah membuktikan keabsahannya sebagai Perdana Menteri, maka ia harus dilakukan segera, serta-merta.

Justeru timbul persoalan, apakah sebulan mencukupi untuk “mententeramkan keadaan”. Perkiraan sebulan ini dibuat berasaskan apa?

Malangnya, Mustapa tidak menawarkan sebarang fakta dalam jawapannya kepada persoalan itu, sekadar berkata “pengumuman (Muhyiddin) itu diterima baik oleh sebahagian besar rakyat”.

Apakah rakan-rakan beliau dalam Jemaah Menteri atau Perdana Menteri sendiri akan tampil memberikan penjelasan yang telus dan masuk akal?

Seperkara lagi, ketika pemimpin seperti Mustapa, Annuar Musa, dan Abdul Hadi Awang berlumba-lumba mengisytiharkan kerajaan Perikatan Nasional dan Muhyiddin fokus sepenuhnya memerangi Covid-19, Perdana Menteri masih “mempunyai masa” untuk melantik Ahmad Faizal Azumu sebagai penasihat khasnya.

Faizal adalah bekas Menteri Besar Perak dan timbalan kepada Muhyiddin dalam Bersatu. Gaji dan ganjaran jawatan penasihat berstatus menteri penuh tentunya lumayan, malah lebih bernilai, jika diambil kira krisis ekonomi dan penderitaan lain yang ditanggung rakyat ketika ini.

Tentunya, perlantikan Faizal dibuat atas kepentingan negara semata-mata. Ia dibuat untuk menyempurnakan lagi khidmat kerajaan ini kepada rakyat dan bukan atas sebarang perkiraan politik. Ia dibuat kerana Faizal mempunyai keistimewaan tertentu yang tidak dimiliki oleh puluhan Menteri dan Timbalan Menteri dalam Jemaah Menteri Muhyiddin.

Kalau yakin dengan rasional sedemikian di sebalik perlantikan Faizal itu, maka seharusnya kita juga harus percaya Muhyiddin memerlukan tempoh sebulan sebelum menguji sokongannya di Parlimen untuk “mententeramkan keadaan”.

Rasa khuatir fenomena musim pembelian katak politik kembali menodai sistem demokrasi negara juga tidak kena, sekiranya kita terima penjelasan Mustapa. Tetapi rasa khuatir dan kebimbangan itu tetap nyata.

Artikel ini adalah pandangan penulis dan tidak semestinya mewakili FMT.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Syarat Pengeluaran KWSP i-Sinar Akan Dimansuh

KUALA LUMPUR: Kumpulan Wang Simpanan Pekerja (KWSP) sedang dalam proses memansuhkan syarat kemudahan i-Sinar.

Menteri Kewangan, Tengku Datuk Seri Zafrul Tengku Abdul Aziz, berkata pemansuhan adalah berikutan nasihat Perdana Menteri, Tan Sri Muhyiddin Yassin supaya KWSP menambahbaik inisiatif itu selepas mengambil kira maklum balas rakyat.

Beliau berkata, ahli KWSP yang berumur kurang daripada 55 tahun boleh membuat pengeluaran daripada simpanan Akaun 1, tertakluk kepada baki yang sedia ada.

Katanya, bagi ahli yang sudah memohon i-Sinar berdasarkan kriteria semasa, permohonan mereka akan diluluskan secara automatik tidak lama lagi.

“Langkah ini diharap dapat membantu ahli KWSP mengharungi cabaran semasa akibat pandemik COVID-19,” katanya dalam satu kenyataan hari ini.


Masa Untuk Kerajaan Timbang Buka Semua Sektor Perniagaan – PBS

KOTA KINABALU, 4 Feb : Kerajaan negeri dan persekutuan perlu mempertimbangkan untuk membuka semua sektor perniagaan bagi membantu membina semula perniagaan dan kehidupan peniaga yang terjejas dengan pandemik COVID-19.

Naib Presiden Parti Bersatu Sabah (PBS) Datuk Johnny Mositun berkata penguatkuasaan Perintah Kawalan Pergerakan (PKP) dilanjutkan 18 Feb ini telah menjejaskan perniagaan seperti butik, spa dan kedai gunting rambut yang ditutup semasa tempoh tersebut.

“Rakyat sedar ancaman COVID-19 dan oleh itu memastikan tahap pematuhan prosedur operasi standard (SOP) yang tinggi bagi membendung penularan wabak itu.

“Beberapa pengusaha peniagaan yang terjejas adalah terdiri daripada ibu bapa tunggal dan penanggung tunggal keluarga dan mereka juga mempunyai perbelanjaan bulanan seperti sewa, bayaran utiliti serta gaji kakitangan.

“Saya bimbang peniagaan kecil mungkin tidak dapat bertahan pada pusingan kedua PKP ini. JIka ini berlaku, mereka akan menderita dan kita tidak mahu ini berlaku,” katanya dalam kenyataan di sini hari ini.

Menurutnya, rakyat telah menyesuaikan diri dengan norma baharu dalam kehidupan serta rutin harian mereka dan oleh itu kerajaan perlu mempunyai keyakinan terhadap mereka untuk mematuhi SOP bagi mencegah penularan COVID-19. – BERNAMA


TERKINI: PM Tiba Di Istana Negara Bagi Menghadap YDP Agong

PUTRAJAYA: Kenderaan yang membawa Perdana Menteri, Tan Sri Muhyiddin Yassin dilaporkan sampai ke Istana Negara sekitar jam 12.23 pm tadi.

Menurut Bernama, beliau dilaporkan keluar dari Perdana Putra, Putrajaya sejurus selepas mempengerusikan Mesyuarat Khas Kabinet bagi menghadap YDPA Sultan Abdullah.

Sementara itu, kenderaan menteri-menteri dilapor dilihat keluar dari bangunan Perdana Putra selepas usai mesyuarat Kabinet sebentar tadi.

Kenderaan membawa Tan Sri Muhyiddin Yassin tiba di Perdana Putra pukul 8.07 pagi bagi perjumpaan pegawai tertinggi kerajaan dan mesyuarat khas Kabinet.Ini susulan laporan bahawa beliau akan bertemu dengan YDP Agong hari ini berhubung kedudukannya selaku Perdana Menteri. pic.twitter.com/hc8DbVXgbm

Peguam Negara Tan Sri Idrus Harun dan Ketua Setiausaha Negara Tan Sri Mohd Zuki Ali keluar dari Istana Negara pada pukul 11.53 pagi tadi pic.twitter.com/oCQCce2tgS


Jijik sejijiknya!

TIGA lelaki dipenjara antara 20 tahun sehingga 41 tahun kerana mengadakan seks dengan kuda, kambing, lembu dan anjing sejak lima tahun lalu.

Matthew Brubaker, 31, Terry Wallace, 41, dan Marc Measnikoff, 34, dipenjara antara 20 hingga 41 tahun kerana mengadakan seks dengan 12 haiwan di daerah Clearfield, Pennsylvania, lapor WJAC.

Seorang remaja lelaki yang tinggal di ladang mereka di Munson turut dilaporkan dipaksa membantu mereka memegang haiwan berkenaan ketika tertuduh mengadakan seks dengan binatang terbabit.

The Metro memetik pejabat Peguam Daerah Clearfield berkata, tiga tertuduh memiliki ladang itu bersama malah membina tempat khas untuk memudahkan seks dengan haiwan.

Perbuatan mereka terbongkar selepas remaja terbabit melaporkan penderaan haiwan berkenaan kepada pihak berkuasa, lapor WTAJ.

Pemeriksaan di premis itu menemui video rakaman perbuatan terkutuk berkenaan.

Ketika disoal siasat polis, Brubaker mengaku mengadakan seks dengan semua kuda betina di ladang itu, selain seekor kambing serta anjingnya sekurang-kurangnya sekali sehari sejak empat atau lima tahun lalu.

Sementara itu, Measnikoff mengaku mengadakan seks dengan kuda di ladang berkenaan beberapa kali seminggu.

Semua tertuduh mengaku salah atas pelbagai tuduhan termasuk 730 kesalahan seks dengan haiwan dan 730 tuduhan kekejaman terhadap haiwan.

Semuanya meminta maaf atas perbuatan mereka. Hakim turut bertanya sama ada mereka merancang menjual rakaman perbuatan itu, lapor Gant Daily.

Peguam Chris Pentz ketika merayu hukuman ringan untuk anak guamnya berhujah, tertuduh tiada rekod jenayah dan walaupun menjijikkan, kesalahan dilakukan tidak membabitkan manusia.

Hakim Paul Cherry dalam keputusannya menyifatkan kes itu antara yang paling menjijikkan pernah didengarnya. – Agensi


Lebih 60 Hektar Tanah Rizab Enam Kampung Di Tuaran Musnah Diceroboh

TUARAN, 3 Julai – Lebih 60 hektar tanah rizab untuk enam perkampungan di daerah ini musnah diceroboh pihak tidak bertanggungjawab, yang mengambil tanah kawasan berkenaan untuk menimbus tapak perkuburan berhampiran sejak dua tahun lepas.

Tanah rizab di kawasan berbukit berhampiran Kampung Ulu Bakut dan Bukit Giling itu adalah untuk penduduk Bukit Giling, Kauluan, Tambulaong, Tambalugu, Bakut dan Dansangai.

Ketua Kampung Bukit Giling, Siani Lipat, 58, berkata pencerobohan tanah rizab itu menyebabkan kehilangan sebahagian besar kawasan bukit selepas dikaut keluar untuk membina tanah perkuburan milik sebuah syarikat swasta tidak jauh dari situ.

“Pencerobohan tanah rizab itu berlaku sudah hampir dua tahun dan sehingga kini perbuatan tidak bertanggungjawab itu masih berlanjutan, menyebabkan saiz kawasan diceroboh semakin luas.

“Justeru, usaha penduduk Bukit Giling dan Kauluan menghalang percerobohan itu tidak berhasil, apabila pihak yang melakukan perbuatan itu masih meneruskan kegiatan,” katanya ketika ditemui Bernama di sini, hari ini.

Enam perkampungan berkenaan berada dalam kawasan Parlimen Tuaran diwakili Datuk Wilfred Madius Tangau dan Dewan Undangan Negeri Kiulu diwakili Datuk Joniston Bangkuai.

Difahamkan, kegiatan itu turut menyebabkan berlakunya hakisan tanah serius serta merosakkan sistem tadahan air graviti perkampungan berhampiran.

Siani berkata, tanah rizab itu tidak sewajarnya diceroboh dan dirosakkan mana-mana pihak sama ada untuk pembangunan, pertanian atau dijadikan tapak perkuburan swasta.

“Perkara itu sudah dipanjangkan kepada pengetahuan agensi kerajaan berkaitan seperti Jabatan Tanah dan Ukur, Jabatan Alam Sekitar dan Pejabat Daerah Tuaran untuk tindakan,” katanya.

Bagaimanapun, beliau berkata, agensi kerajaan berkenaan gagal menghalang pencerobohan tanah rizab itu, menyebabkan pihak terbabit yang melakukan perbuatan itu masih meneruskan kegiatan.

“Ia turut menimbulkan tanda tanya kepada penduduk, bagaimana kegiatan berkenaan tidak boleh dihentikan sedang kesan kerosakan ke atas tanah rizab itu jelas kelihatan,” katanya.

Siani berharap ada tindakan segera diambil kerajaan bagi menghentikan pencerobohan itu dalam menyelamatkan tanah rizab dan alam sekitar daripada musnah.


KM Sabah Selamat Daripada Penyingkiran Seperti Di Perak, Kata Pemimpin UMNO

KOTA KINABALU: Seorang pemimpin Umno Sabah percaya Ketua Menteri Hajiji Noor tidak akan berdepan nasib sama seperti Menteri Besar Perak Ahmad Faizal Azumu yang kalah usul undi percaya di Dewan Undangan Negeri (DUN) semalam.

Ketua Pemuda Umno negeri Abdul Aziz Julkarnain berkata, pemilihan calon menteri besar Perak memang dipersoalkan sejak awal lagi.

“Kerajaan di Perak memang berdepan krisis menteri besar sebelum ini. Tetapi di Sabah, parti dalam Gabungan Rakyat Sabah (GRS) telah membuat keputusan memilih Hajiji sebagai KM berikutan keputusan pilihan raya negeri,” katanya.

“Parti di Sabah juga bersetuju berkongsi kuasa. Kami ada persefahaman itu, jadi kami stabil…keadaan di Perak tidak akan berlaku di sini. Saya percaya Hajiji mendapat cukup sokongan untuk mengekalkan kedudukannya.

Faizal kalah undian percaya di DUN Perak dengan keputusan 48 undi menolak, 10 menyokong dan satu undi rosak.

Aziz berkata, GRS juga menyokong Hajiji, yang merupakan pengerusi Perikatan Nasional (PN) dan PPBM Sabah, untuk mengetuai usahanya menunaikan semua janji pilihan raya gabungan itu, terutama bagi memperbetulkan kesalahan yang dilakukan oleh kerajaan sebelum ini.

Bagaimanapun penganalisis politik Lee Kuok Tiung berkata, walaupun Sabah tidak mungkin mengalami keadaan yang sama seperti di Perak, namun adalah tidak wajar membandingkan “epal dengan limau”.

Beliau berkata, PPBM hanya mempunyai lima kerusi di Perak dan parti dengan bilangan ADUN paling sedikit mendapat peluang menjadi MB.

“Tentulah banyak pihak tidak senang hati”.

Di Sabah bagaimanapun, PPBM mempunyai 11 kerusi berbanding 14 yang dimiliki oleh Umno, tetapi ia dibantu oleh STAR, yang merupakan sebahagian daripada PN, dengan enam ADUN.

PBS mempunyai tujuh kerusi dan memilih untuk menyokong PPBM untuk jawatan ketua menteri.

“Umno akur kerana secara bersesama PPBM, STAR dan PBS mempunyai 24 kerusi, berbanding 14 yang dimilikinya.

Lee berkata, Perak perlu mengambil pengajaran daripada Sabah yang menyaksikan jawatan tertinggi diberikan kepada parti yang mempunyai ADUN atau sokongan paling banyak.

Tony Paridi Bagang dari UiTM Sabah berkata, episod di Perak boleh dijadikan pembuka mata.

Walaupun beliau tidak melihat kemungkinan ia berlaku kepada GRS, namun “ia boleh menjadi peringatan supaya tidak berasa terlalu selesa… politik di Sabah sangat dinamik”.

Bagaimanapun katanya, tiada sebab kerajaan GRS akan mengalami nasib sama seperti yang berlaku di Perak. GRS dilihat terus berusaha memperkuatkan gabungan itu.

Pensyarah kanan UMS Romzi Ationg melihat undian di Perak sebagai amaran kepada PPBM Sabah.

“Namun belum jelas sama ada Umno berminat mengambil langkah sama. Mereka kelihatan tidak dapat membuat keputusan berkait isu kerjasama dengan Warisan Plus,” katanya.

Romzi tidak yakin GRS kini lebih kuat dengan berkata, ia masih bergelut dengan isu kerjasama politik, terutama berkait kepercayaan dan kepimpinan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Indeks Jenayah Di Kota Kinabalu Menurun

KOTA KINABALU: Kadar indeks jenayah di daerah ini bagi tempoh Januari hingga 25 Ogos tahun ini mencatatkan penurunan sebanyak 17.65 peratus berbanding tempoh sama tahun lalu.

Ketua Polis Daerah Kota Kinabalu, Asisten Komisioner Habibi Majinji berkata, daripada semua kes itu, polis berjaya menyelesaikan 98.59 peratus kes jenayah sepanjang lapan bulan pertama tahun ini.

“Jumlah itu bersamaan 768 kes daripada 779 kes jenayah membabitkan kes samun, sindiket curi, rogol dan curi kenderaan yang dicatatkan di daerah ini.

“Trend penurunan jenayah ini susulan kejayaan polis melumpuhkan beberapa kumpulan atau sindiket jenayah sepanjang lapan bulan pertama tahun ini,” katanya.

Beliau berkata demikian ketika berucap pada majlis Perhimpunan Bulanan Ibu Pejabat Polis Daerah (IPD) Kota Kinabalu di Dataran Pahlawan, di sini, hari ini.

Menurutnya, antara kes yang berjaya dikurangkan adalah membabitkan kes samun tanpa senjata api yang menunjukkan penurunan sebanyak 11 kes dan sindiket curi yang menurun sebanyak 162 kes bersamaan dengan 32 peratus.

“Bagi kes rogol pula, turut menunjukkan penurunan iaitu sebanyak tiga kes bersamaan 18 peratus.

“Sementara itu, bagi kes membabitkan curi kenderaan turun sebanyak lima kes bersamaan menurun 18 peratus,” katanya.

Habibi berkata, begitu juga dengan kes membabitkan penyalahgunaan dadah yang menunjukkan peningkatan jumlah tangkapan daripada 1,310 orang tahun lalu kepada 1,432 individu bagi tempoh sama tahun ini.

“Hasil daripada tangkapan operasi bersepadu dadah ini banyak membantu kepada penyelesaian kes jenayah kerana majoritinya terbabit secara langsung dalam kegiatan jenayah.

“91 penjenayah daripada 282 individu yang ditahan kerana positif dadah dan memberi petunjuk kepada penyelesaian kes jenayah lain sekali gus membantu dalam penurunan jenayah indeks,” katanya. -SabahNewsToday


LPKP Sabah Setuju Naik Kadar Tambang Khas Bas Ekspres 29 April – 8 Mei 2022

KOTA KINABALU: Lembaga Pelesenan Kenderaan Perdagangan (LPKP) Sabah bersetuju untuk menaikkan kadar tambang khas sebanyak 14.3 sen (RM0.143) setiap kilometer bagi tempoh bermula 29 April depan hingga 8 Mei 2022.

Pengerusinya, Datuk Chin Kim Hiung berkata, kenaikan ini adalah selaras keputusan Jemaah Menteri yang meluluskan kenaikan kadar tambar 10 peratus daripada kadar tambang asal perkhidmatan bas ekspres.

“Mesyuarat Lembaga LPKP Sabah bersetuju untuk menaikkan kadar tambang khas sebanyak 14.3 sen (RM0.143) bagi setiap kilometer, sepanjang tempoh dari 29 April 2022 hingga 8 Mei 2022 berbanding 13 sen bagi setiap kilometer sebelumnya,” katanya dalam kenyataan pada Jumaat.

Sementara itu, beliau berkata, pihaknya mengambil maklum peningkatan jumlah pengguna menjelang musim perayaan Aidilfitri, susulan kelonggaran prosedur operasi standard (SOP) oleh kerajaan.

Justeru, permohonan Lesen Perubahan Sementara (LPS) Sempena Perayaan Hari Raya Aidilfitri 2022 akan dibuka bagi mana-mana syarikat pengendali Bas Ekpres yang layak untuk memohon bagi menampung keperluan ini.

“Tarikh permohonan LPS akan dibuka bermula 11 hingga 22 April 2022 dan borang boleh didapati di Ibu Pejabat LPKP Sabah, Kota Kinabau, LPKP cawangan Tawau dan LPKP cawangan Sandakan.

“Manakala, tempoh sah laku LPS yang telah diluluskan adalah dari 29 April 2022 hingga 8 Mei 2022,” katanya.

Chin turut menyeru kepada orang ramai untuk terus menjaga dan mematuhi SOP yang telah ditetapkan bagi membendung penularan COVID-19. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Bekas ADUN DAP Sabah Sah Sertai Warisan

KOTA KINABALU: Bekas Ahli Dewan Undangan Negeri (ADUN) Sabah Justin Wong dan Calvin Chong secara rasminya menyertai Warisan hari ini.

Wong, yang mewakili kawasan Sri Tanjong dan ADUN Elopura, Chong meninggalkan DAP pada 20 Jan.

Presiden Warisan Shafie Apdal berkata ia adalah hari yang penting bagi parti itu kerana ia selaras dengan matlamatnya untuk memperkukuhkan kedudukan di negeri berkenaan.

“Kita bukan parti bersama kerajaan atau yang boleh menawarkan projek tetapi mereka memilih untuk menyertai kita kerana merasakan Warisan adalah platform terbaik untuk memperjuangkan hak Sabah,” katanya kepada pemberita di ibu pejabat parti itu. – FMT


2 Anggota Komuniti Bajau Laut Di Lahad Datu Positif Covid-19

LAHAD DATU: Polis mengesahkan 2 individu dalam kalangan komuniti Pala’u atau Bajau Laut di daerah ini positif Covid-19.

Ketua Polis Daerah Lahad Datu Nasri Mansor berkata, seorang daripada mereka disahkan positif beberapa hari lepas sementara seorang lagi dikesan positif hari ini.

Sehubungan itu, beliau menasihati masyarakat agar menjarakkan diri daripada komuniti berkenaan, termasuk menghentikan pemberian sumbangan kepada mereka bagi mengelakkan penularan Covid-19.

“Pihak polis juga akan mengambil tindakan untuk mengekang mereka ini ke kawasan bandar bagi tujuan meminta sedekah,” katanya hari ini.

Lahad Datu mencatatkan 12 kes positif Covid-19 baru hari ini.

Komuniti Pala’u sering dilihat meminta sedekah di kawasan bandar dengan tumpuan di sekitar lampu isyarat, bank dan premis perniagaan.

Sementara itu, Nasri menafikan Lahad Datu kini dikenakan sekatan pergerakan seperti yang ditularkan menerusi media sosial.

Sebaliknya kata beliau, larangan cuma melibatkan aktiviti rekreasi di tempat awam.

Polis juga melaksanakan 4 sekatan jalan raya serta penutupan 3 laluan jalan bagi mengawal pergerakan orang ramai ke bandar, sekali gus mencegah penularan Covid-19, katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Skandal Cinta FB Terbongkar, Lelaki Pukul Isteri Dan Anak Perempuan Bertubi-tubi Di Lahad Datu

Naik ‘hantu’… skandal cinta FB terbongkar

Tidak cukup membelasah isterinya, seorang lelaki turut menampar dan memukul kepala anak perempuannya berkali-kali dalam kejadian di rumah mereka di Bandar Cenderawasih, Lahad Datu, Sabah, kelmarin.

Kejadian berlaku kira-kira jam 10 pagi, ketika mangsa berusia 46 tahun sedang bercakap melalui telefon dengan seorang wanita yang mempunyai hubungan sulit dengan suaminya melalui Facebook.

Tiba-tiba suspek muncul dan terus memarahi isterinya hingga mencetuskan pertengkaran. Suspek kemudian memukul kepala mangsa dan menumbuk belakang tubuh mangsa bertubi-tubi.

Suspek turut menutup muka mangsa sehingga sukar bernafas.

Anak perempuan mereka berusia 19 tahun yang melihat situasi itu cuba menghalang suspek daripada terus memukul ibunya.

Namun suspek bertindak agresif apabila menampar mulut dan memukul kepala anaknya bertubi-tubi.

Mangsa kemudian berusaha menyelamatkan diri sebelum suspek berhenti memukul dan keluar dari rumah dalam keadaan marah.

Berikutan kejadian itu, mangsa yang menanggung kesakitan di kepala dan badan membuat laporan polis.

Ketua Polis Daerah Lahad Datu, Asisten Komisioner Nasri Mansor berkata, susulan laporan dibuat mangsa, suspek berjaya dikesan dan ditahan polis di sebuah bengkel jam 1.45 pagi semalam.

“Suspek berusia 49 tahun dan bekerja sebagai mekanik. Kes disiasat mengikut Seksyen 323 Kanun Keseksaan kerana dengan sengaja menyebabkan kecederaan dan Seksyen 18A Akta Keganasan Rumah Tangga (Pindaan) 2012,” katanya. – Harian Metro


Panas hingga Mei ini

FENOMENA global yang mempengaruhi keadaan cuaca semasa seperti El-Nino terbentuk dan berterusan hingga Mei ini, kata Pengarah Pusat Operasi Cuaca dan Geo Fizik Nasional, Jabatan Meteorologi Malaysia (MET) Dr Hisham Mohd Anip.

Menurutnya, sepanjang tempoh tinjauan Mac hingga Ogos ini, keadaan cuaca di negara ini dipengaruhi tiga fasa monsun iaitu Monsun Timur Laut (Mac), peralihan monsun (April) dan Monsun Barat Daya (Mei-Ogos).

Beliau berkata, penghujung Monsun Timur Laut kebanyakan tempat lazimnya kurang menerima hujan bagi tempoh panjang.

“Keadaan ini juga boleh menyebabkan bacaan suhu di negeri utara dan tengah Semenanjung Malaysia meningkat kerana

cenderung untuk mengalami keadaan cuaca lebih panas dan kering berbanding negeri lain.

“Bulan ini kebanyakan tempat di semenanjung dijangka menerima jumlah hujan pada paras purata kecuali di Perlis, Kedah, Pulau Pinang, Hulu Perak, Kelantan dan Terengganu yang dijangka menerima hujan sedikit di bawah paras purata dengan jumlah kurang daripada 150 milimeter (mm).

“Negeri di pantai barat Semenanjung dijangka menerima jumlah hujan di antara 100 hingga 350 mm.

“Kebanyakan bahagian di Sabah dijangka menerima jumlah taburan hujan kurang berbanding purata bulanan iaitu kurang 150 mm,” katanya ketika dihubungi di Kuala Lumpur hari ini.

Dr Hisham berkata, musim peralihan monsun kebiasaannya berlaku pada April dan lazimnya berakhir pertengahan Mei.

“Sepanjang tempoh ini, aktiviti perolakan cenderung untuk berlaku berikutan tiupan angin yang lemah dari pelbagai arah di samping keadaan atmosfera tidak stabil.

“Ini boleh mengakibatkan hujan lebat serta ribut petir dan angin kencang boleh terjadi pada sebelah petang terutama bagi negeri di pantai barat semenanjung.

“Sepanjang April ini, kebanyakan tempat di semenanjung dijangka menerima hujan pada paras purata kecuali di Hulu Perak, Kelantan dan sebahagian utara Terengganu yang dijangka menerima taburan hujan kurang daripada 150 mm iaitu sedikit

bawah daripada paras purata hujan bulanan,” katanya.

Menurutnya, lain-lain tempat di semenanjung dijangka menerima jumlah hujan di antara 150 hingga 400 mm.

“Di Sarawak, kebanyakan bahagian dijangka menerima jumlah hujan pada paras purata sepanjang Mac ini.

“Kawasan pedalaman Sarawak seperti Kapit dijangka menerima cuaca lebih lembap berbanding bahagian lain dengan jumlah hujan bulanan boleh mencecah sehingga 450 mm,” katanya. – Harian Metro


Covid-19: Sabah Rekod 287 Kes Baharu Hari Ini

KOTA KINABALU: Sabah merekodkan sejumlah 287 kes baharu COVID-19 hari ini meningkat 24 kes berbanding hari sebelumnya.

Menteri Kerajaan Tempatan dan Perumahan Datuk Seri Panglima Masidi Manjun berkata, Kota Kinabalu merekodkan kes tertinggi semalam dengan 57 kes, diikuti Papar dengan 37 kes dan Ranau 33 kes.

“Tuaran, Kota Belud dan Penampang mencatat penurunan jumlah kes harian walaupun pada skala yang kecil.

“Kebanyakan daerah mencatatkan jumlah kes di bawah paras 20 kes dengan 15 daerah hanya mencatatkan satu angka sahaja. Tidak ada kes baharu di tiga daerah,” katanya dalam satu kenyataan di sini, hari ini.

Beliau berkata, seramai 54 orang daripada 287 pesakit hari ini melibatkan warga asing dan secara keseluruhan 132 pesakit adalah wanita.

Katanya, hampir 20 peratus daripada jangkitan hari ini melibatkan kanak-kanak dibawah umur 12 tahun yang belum layak menerima vaksin.

“Seramai 277 orang daripada 287 pesakit adalah dalam Kategori 1 dan 2 yang mana pesakit dalam kategori ini hanya memerlukan pemantauan dan rawatan di rumah.

“Hanya seorang pesakit bagi setiap Kategori 3, 4 dan 5. Kes yang melibatkan tujuh lagi pesakit masih dalam penilaian lanjut Jabatan Kesihatan Negeri Sabah,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Rugi Berbilion Ringgit Akibat Ketidakcekapan Bekalan Air

KOTA KINABALU: Kerajaan negeri mengalami kerugian berbilion ringgit berikutan ketidakcekapan pengurusan bekalan air yang berlarutan berpuluh tahun di Sabah.

Timbalan Ketua Menteri, Datuk Seri Bung Moktar Radin berkata, ia berdasarkan anggaran kerugian sebanyak RM300 juta setahun.

“Kalau di negeri lain jual air boleh untung tapi di Sabah sudah berpuluh tahun kita rugi, dalam setahun kita rugi RM300 juta.

“Bayangkan selama berpuluh tahun, sudah berapa bilion kita rugi,” katanya menjawab soalan tambahan Calvin Chong Ket Kiun (Warisan-Elopura) mengenai isu bekalan air di Sandakan pada Persidangan Dewan Undangan Negeri Sabah, hari ini.

Bung Moktar yang juga Menteri Kerja Raya negeri berkata, berikutan keadaan itu, beliau memberi jaminan kementeriannya akan memberi perhatian terhadap usaha menyelesaikan isu itu.

“Beri saya masa, bukan saya ada ‘black magic’, tapi kita lihat dalam masa lima tahun ini, kerajaan Gabungan Rakyat Sabah (GRS) akan cuba selesaikan masalah ini,” katanya.

Sementara itu, menjawab soalan asal Justin Wong Yung Bin (DAP-Sri Tanjong), mengenai masalah air di Tawau, Bung Moktar berkata, Jabatan Air Negeri Sabah (JANS) sudah mengambil beberapa inisiatif jangka pendek.

Katanya, ia termasuk membaiki segera paip yang pecah dan mengganti paip uzur di sekitar bandar Tawau, taman perumahan di Jalan Utara, Taman Semarak, Taman Bintang, Jalan Apas dan di beberapa lokasi lain.

“JANS juga melaksanakan catuan bekalan air berjadual apabila perlu dan menghantar bekalan air menggunakan lori tangki ke kawasan yang terjejas,” katanya.

Bagi penyelesaian jangka panjang, Bung Moktar berkata, kementeriannya sedang dalam peringkat akhir melantik juru perunding untuk melaksanakan kajian dan reka bentuk cadangan Projek Pembinaan Loji Rawatan Air Cinta Mata 2.

“Projek ini merangkumi pembinaan komponen loji rawatan air dengan kapasiti 30 juta liter sehari, muka sauk, sistem rangkaian paip air dan tangki simpanan air.

“Pelaksanaan projek itu akan dimulakan pada 2022 dan dijangka siap pada 2024,” katanya.

Mengenai projek empangan air di Gudang Empat, Tawau atau Projek Skim Bekalan Air Tawau Fasa III, katanya, prestasi fizikal setakat ini ialah 1.76 peratus dan dijangka siap pada 2024.

Menjawab soalan tambahan Yung Bin mengenai persiapan JANS menghadapi musim kemarau tahun depan, Bung Moktar berkata, kerajaan negeri akan memastikan rakyat di Tawau tidak terputus bekalan air. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keluar Masuk Sabah, Labuan Diperketat

KOTA KINABALU: Polis meningkatkan kawalan di sepanjang perairan antara Sabah dengan Labuan sepanjang pelaksanaan Perintah Kawalan Pergerakan Bersyarat (PKPB), Sabtu ini.

Pesuruhjaya Polis Sabah Datuk Hazani Ghazali berkata, individu yang didapati ingkar prosedur operasi standard (SOP) PKPB akan ditahan dan dikenakan kompaun.

Katanya, Pasukan Polis Marin (PPM) dan Pasukan Gerakan Am (PGA) akan dikerah untuk mengawal pantai serta perairan negeri ini.

“Polis akan cuba menghalang penduduk dari tanah besar (Sabah) masuk ke Labuan dan begitu juga dengan penduduk Labuan yang cuba masuk ke tanah besar.

“Feri RoRo, Feri Ekspres dan bot laju saja dibenarkan beroperasi dengan pematuhan SOP yang ketat,” katanya pada sidang media, di sini, hari ini.

Hazani berkata, walaupun Labuan adalah Wilayah Persekutuan, namun dari segi keselamatan ia adalah di bawah pentadbiran polis Ibu Pejabat Kontinjen (IPK) Sabah.

Terdahulu, Menteri Kanan (Keselamatan), Datuk Seri Ismail Sabri Yaakob dalam sidang media hari ini, mengesahkan Labuan akan dikenakan PKPB bermula lusa sehingga 30 Oktober depan.

Katanya, SOP PKPB bagi pergerakan rentas negeri di Labuan tidak dibenarkan kecuali bagi kes kecemasan dengan mengemukakan surat daripada Polis Diraja Malaysia (PDRM).


Mohamad Firdaus Rancang Kahwin Disember

KLUANG: Allahyarham Mohamad Firdaus Mat Izan, 26, dikatakan bercadang melangsungkan perkahwinan Disember depan, namun hasrat itu terbantut selepas dia terbunuh dalam kemalangan di Sabah pada Selasa, 23.06.2020.

Perkara itu dimaklumkan bapanya, Mat Izan Mohayat, 53, ketika ditemui di kediamannya di Taman Puteri dekat sini malam ini.

“Jika tidak ada halangan, arwah rancang untuk berkahwin Disember ini. Hasratnya untuk bertunang pada Syawal baru-baru ini juga terbantut akibat Perintah Kawalan Pergerakan (PKP).

“Akibat PKP juga, arwah tidak dapat meraikan Syawal bersama keluarga kerana bertugas sebagai anggota di barisan hadapan di Sandakan, Sabah,” katanya.

Dalam kejadian jam 12.55 tengah hari tadi, Mohamad Firdaus bersama dua lagi anggota Tentera Laut Diraja Malaysia (TLDM) iaitu LK PAP Maslim Abdul Rahim dan LK I TMK Muhammad Arif Idris maut, selepas kenderaan dinaiki terbabit kemalangan di Jalan Ranau-Kota Kinabalu.

Seorang lagi rakan setugas iaitu LK II TLR Vincent M Orel mengalami kecederaan parah dan kini dirawat di Hospital Ranau.

Mat Izan berkata, keluarganya amat terkejut dimaklumkan kejadian menimpa Mohamad Firdaus, namun menerimanya dengan hati terbuka kerana sedar itu cabaran perlu dihadapi ketika bertugas.

“Kali terakhir kami berhubung melalui panggilan video pada malam dan hari pertama Aidilfitri baru-baru ini namun ketika itu dia cuma memaklumkan tidak dapat balik kerana bertugas.

“Ketika itu, arwah banyak kali memohon ampun dan maaf daripada semua ahli keluarga termasuk, namun tidak menunjukkan sebarang kelainan.

“Sejak menjadi anggota TLDM dia sentiasa ceria sama ada ketika berhadapan dengan masalah atau sebaliknya,” katanya.

Jenazah Mohamad Firdaus dijangka dibawa pulang ke kediamannya di Taman Puteri sama ada Khamis atau Jumaat ini selepas semua urusan berkaitan selesai.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Berkunjung Ketika Aidiladha Masih Dibenarkan

KUALA LUMPUR: Kerajaan masih belum membuat sebarang keputusan berhubung langkah mengehadkan kehadiran tetamu dan aktiviti ziarah untuk sambutan Aidiladha hujung bulan ini.

Menteri Kanan (Keselamatan), Datuk Seri Ismail Sabri Yaakub berkata, pada masa ini keputusan membenarkan aktiviti kunjung mengunjung untuk Aidiladha juga kekal.

Namun, beliau tidak menolak kemungkinan perkara itu boleh berubah jika berlaku peningkatan kes COVID-19 dalam tempoh beberapa hari ini.

“Semuanya bergantung kepada angka kes jangkitan baharu dan nasihat daripada Kementerian Kesihatan.

“Keadaan boleh berubah mengikut keadaan dan situasi semasa, sebelum ini kita tidak sekat kehadiran tetamu pada hari biasa, jadi untuk Raya Haji mengapa kita perlu sekat?

“Prosedur operasi standard (SOP) Raya Haji ini, kita akan tentukan kemudian, jika ada peningkatan kes kita mungkin ia akan diubah,” katanya pada sidang media di bangunan Parlimen di sini, hari ini.- BH Online


Shafie Tidak Mahu Budaya Rakyat Yang Terlalu Bergantung Bantuan Kerajaan

KOTA KINABALU: Budaya terlalu bergantung kepada bantuan tidak sepatutnya wujud dalam kalangan rakyat.

Ketua Menteri Datuk Seri Panglima Mohd Shafie Apdal berkata, kerajaan mahu membantu rakyat bagi memastikan Sabah diurus tadbir dengan sebaiknya.

Bagaimanapun katanya, bantuan yang disalurkan tidak sepatutnya membimbing rakyat kepada budaya terlalu bergantung kepada bantuan.

“Kita perlu mencipta budaya masyarakat yang ada keupayaan berdiri di atas kaki sendiri dalam kalangan rakyat Sabah terutama golongan muda.

“Kerajaan perlu sedar hakikat apa yang akan berlaku selepas COVID-19 kerana hasil negeri akan terbantut dan terkandas.

“Kita juga tidak mahu menjadi kerajaan yang hanya popular mengambil hati rakyat kerana apabila sampai masanya, kita perlu mengimbangi hasil yang ada dan hasil yang tertangguh,” katanya.

Beliau berkata demikian bagi menjawab soalan tambahan Datuk Dr. Jeffrey Kitingan (STAR-Tambunan) mengenai bantuan yang disalurkan kerajaan untuk menangani wabak COVID-19.

Menurutnya, kerajaan perlu memberikan bantuan tetapi bantuan berkenaan bukan untuk membimbing rakyat dengan budaya terlalu bergantung dari segi bantuan kerajaan.


Jururawat ICU Positif Covid-19, ICU Hospital KK Lumpuh, 40 Jururawat Di Kuarantin

KOTA KINABALU: Petugas barisan hadapan di wad unit rawatan rapi (ICU) di Hospital Queen Elizabeth II, Kota Kinabalu kini sedang bertungkus lumus menangai kes Covid-19 selepas lebih daripada separuh rakan sekerja mereka kini terpaksa dikuarantin.

Berdasarkan maklumat yang diperolehi, seramai 40 daripada 66 jururawat yang menjaga wad ICU terbabit kini terpaksa dikuarantin setelah sekurang-kurangnya seorang kakitangan disahkan positif Covid-19.

Sumber rapat hospital terbabit juga memberitahu Malaysiakini bahawa kakitangan perubatan tersebut dijangkiti dari luar hospital sebelum mereka kembali bekerja.

Ini menyebabkan wad ICU menjadi tegang di saat pesakit Covid-19 yang kritikal mulai meningkat, yang mana rawatan ICU merupakan jalan terakhir antara hidup dan mati.

Hospital Queen Elizabeth II bukan merupakan hospital yang khas merawat Covid-19 tetapi ditugaskan untuk membawa semua pesakit ICU yang bukan pesakit Covid-19 dari Hospital Queen Elizabeth I, yang juga terletak di Kota Kinabalu.

Ini untuk membolehkan wad ICU di Hospital Queen Elizabeth I dikhaskan untuk pesakit Covid-19.

Bagaimanapun, berikutan wad ICU Hospital Queen Elizabeth II kini telah lumpuh, ini memberi kesan kepada kemampuan Hospital Queen Elizabeth I untuk memastikan katil mencukui bagi pesakit Covid-19.

Menteri Kesihatan, Adham Baba, ketika dihubungi mengesahkan bahawa sekurang-kurangnya seorang jururawat di wad ICU terbabit dijangkiti Covid-19 pada 8 Okt.

“Semua langkah pencegahan dan rawatan telah dilakukan. Perincian mengenai keadaan ICU di Hospital Queen Elizabeth II sedang dikendalikan oleh Jabatan Kesihatan Sabah,” katanya.

Adham juga berjanji bahawa usaha sedang dilakukan untuk memperkuatkan pasukan perubatan yang mengalami tekanan di wad ICU.

Dengan hanya 26 jururawat yang tinggal, hospital tersebut terpaksa memindahkan sekurang-kurangnya dua pesakit keluar dari wad ICU.

Difahamkan beberapa jururawat yang menjalani tempoh kuarantin itu kini mempunyai gejala yang melibatkan saluran pernafasan, namun ia tidak dapat disahkan mereka dijangkiti melalui rakan sekerja mereka.

Bagaimanapun, difahamkan mereka telah diletakkan di bawah kuarantin sebagai langkah berjaga-jaga.

Ujian saringan juga telah dilakukan kepada mereka dan juga pesakit di wad yang telah mereka rawat.

Langkah-langkah keselamatan juga sedang dilakukan untuk mengawal kontak barisan hadapan di wad ICU dengan kakitangan perubatan lain di hospital.

Sehingga semalam, seramai 68 pesakit positif Covid-19 telah dimasukkan ke ICU.

Seramai 25 pesakit ini memerlukan alat bantuan pernafasan.

Hospital kerajaan di Sabah mempunyai 72 katil ICU.

Usaha sedang dilakukan untuk meningkatkan kapasiti katil di semua hospital di Sabah untuk mengatasi peningkatan kes Covid-19.

Sehingga semalam, seramai 2,105 daripada 3,864 pesakit yang menjalani rawatan Covid-19 adalah dari Sabah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost